Jeltzaleek 32 zuzenketa gehiago barneratu dituzte, besteak beste, 17,1 milioi euro trenbideetarako. Bestalde, EH Bilduk Sestaoko labe garaia birgaitzeko eta tren azpiegituretan inbertitzeko partidak sartu ditu.\nEH Bildu Diputatuen Kongresuan. Argazkia: EH Bildu\nEAJk 32 zuzenketa gehiago barneratu ditu Estatuko Aurrekontu Orokorretako lege-proiektuan, besteak beste, 17,1 milioi euro trenbideetarako. Kopuru horretatik, 8,7 milioi euro Miranda Ebro-Amurrio tarteko, Donostiako, Anoetako, Urnietako, Ortuellako eta Aranguren-Balmaseda tarteko trenbide-pasaguneak kentzeko izango dira.\nGuztira, 15 zuzenketa onartu dituzte trenbide azpiegituretarako udalerri ezberdinetan. Bestalde, Luiaondo (Aiara), Itsasondo, Pasaia, Irun, Zorrotza eta Santurtziko geltokiak birmoldatzeko 5,4 milioi euro lortu dituzte.\nEAJk jakitera eman duenez, oraingoz 41 zuzenketa sartu dituzte aurrekontuetan, 30 milioi euroko balioa dutenak.\nBatzordean tramitea babestu ondoren, EAJk Senatuan aurrekontuak eztabaidatzen jarraitzen espero du, AHTaren Bilboko lurperatzea bideratzeko asmoz kontuei behin betiko baiezkoa eman baino lehen.\nBatzordearen hirugarren eta azken jardunaldian, ikerketa, garapen eta berrikuntzan, kulturan eta azpiegituretan inbertsioak onartzea erdietsi dute jeltzaleek.\nUdalerrietako proiektuei dagokionez, Zumaia eta Getaria arteko pasealekua eta Plaiaundi ibarra (Irun) lehengoratzeko lanak; Argantzun eta Araba lotzeko Zadorra ibaiaren gainean zubi bat eraikitzeko lanak; eta Bilboko Itsasadarra 2000 proiektua itxi ditu EAJk. Guztira, 4,37 milioi euro bideratuko dira horietara.\n¿¿ El Grupo Vasco consigue aprobar 32 enmiendas más en los #PGE2022 para #inversiones en I+D+i, promoción #cultural e #infraestructuras.\n¿ Hasta ahora, @eajpnv ha incorporado 41 enmiendas que “mejoran sustancialmente” las Cuentas para la ciudadanía #vasca y #navarra.\nBestalde, EH Bilduk Sestaoko labe garaia birgaitzeko eta tren azpiegituretan inbertitzeko partidak sartu ditu Estatuko Aurrekontu Orokorretan.\nGainera, amiantoaren biktimei kalte-ordaina emateko 25 milioi euroko funts bat adostu dute koalizioak eta Espainiako Gobernuak, EH Bilduk ostegun honetan goraipatu duenez.\nZuzenketen bigarren paketean, koalizioak Sestaoko labe garaia (Bizkaiko labe garai zaharra) birgaitzeko proiektu bat barneratu du koalizioak, Bizkaiko industria garaia ardatz duen turismoa erakartzeko egitasmo bat sortzeko helburuarekin.\nTrenbide azpiegiturei dagokienez, Barakaldon, Renfe aldirietako C1 lineako geltokiaren irisgarritasuna hobetzeko zuzenketa bat adostu du EH Bilduk, bertan bi igogailu jartzeko. Santurtziren eta Bilboko Portuaren artean trenak sortzen duen zarata murrizteko beste aurrekontu-sail bat lortu du koalizioak. Bi partidek milioi bat eurotik gorako lanak bideratuko dituzte.\nEra berean, Gasteiz, Agurain eta Irurtzun arteko pista baten bidez, Plazaola bide berdearekin lotzeko milioi bateko saila jasoko dute kontu publikoek. Horrela, Araba eta Nafarroa lotuko dituen bide berde bat sortuko dute.\n¿ Aurrekontu proiektua hobetzeko bigarren zuzenketa sorta onartzea lortu du gaur @EHBildu|k.\nBesteak beste, inbertsio ekonomiko onuragarriak, azpiegiturak berritzeko lanak eta Sestaoko Labe Garaia birgaitzeko neurriak txertatu ditugu.\n— EH Bildu Congreso - Senado (@EHBilduCongreso) November 18, 2021


Urola eta Narrondo ibaiek bat egiten duten badian dago Zumaia, 10.000 biztanle inguru dituen herria. Historiaz betetako Alde Zahar dotorean eraikin interesgarriak ikus daitezke, hala nola, San Pedro parrokia, Zumaia eta Ubillos jauregiak, eta Olazabal eta Goikotorre etxeak. Hainbat auzo ditu Zumaiak, Artadiko San Migel eta Oikia dira garrantzitsuenak.\nBalio geologiko itzela duen itsaslabarra ere badu Zumaiak, higadurak sortutako kareharri eta hareharri xaflaz osatutako Flysch izeneko fenomeno bereziari esker. Zumaia, Deba eta Mutriku arteko kostaldean zutik geratu ziren geruzetan lurraren historiaren zati eder bat kontatzen duten sedimentuak daude bistan, zehazki 60 milioi urteko informazioa. Hauxe da Zumaia, Deba eta Mutriku herriek osatzen duten lurraldeak 2010ean Euskal Kostaldeko Geoparke izendapena lortu izanaren arrazoi nagusienetako bat.\nHonen harira Algorri Interpretazio Zentroak Zumaiako natur ondarea ezagutzeko aukera ematen du, ekosistema desberdinak nahiz aipatu ondare geologikoa ulertzeko ezarrita duen erakusketari esker.\nZumaiak bi hondartza ditu, Santiago eta Itzurun izenekoak. Kirol-portu modernoaren jabe da eta turismo eskaintza zabala jartzen du bisitarien eskura. Kirol portutik gertu, Ignazio Zuloaga Kultur Gunea bisita daiteke margolariaren eta beste artista batzuen lanak ezagutzeko.\nArrantza-tradizioko herria izanik, San Telmo itsasgizonen zaindariaren omenez ospatzen ditu jai nagusiak. Ekainean, berriz, sanpedroak ospatzen dituzte eta oso ezaguna da uda amaieran egiten den Olarro Eguna ere.


Aizarna.com :: Ekaina eta Aizarna (2020)\nEkaina eta Aizarna (2020)\nSan Juan eguna ospatzeko, Jesus bataitzea irudikatzen duen beirazko lehio koloretsua, ojiba-arku itxurarekin. 2020/06/24\nPaulonia, Txinan jatorria duen zuhaitza, oso azkar hazten da eta metro erdiraino iristen dira bere hostoak, egur ariña eta gogorra omen du. Euskal Herrian orain hasi gara plantazio hauek ikusten. Aizarnan ateratako argazkia.\nLehen negu gorria eta itsasoan ekaitz takarra zenean bakarrik ikusten ziren kaioak Aizarnan. Azken urteetan noiznahi ikusten dira, orain botatzen den simaurra dela eta. Simaur honek zelaiko zamorroak hiltzen ditu nonbait eta hauek jatera irteten dute itsasotik. Ez dakit honen eragina den, baina bioaniztasuna murrizten ari da azken urteetan eta garai bateko zelai loretsuak ez dira ikusten.\nBirigarroaren bigarren argazkia, dena ondo doa eta berehala dira egan. Ea hirugarrena lortzen dudan dena lumatuta gero.\nZozo habiaren jarraipena egin dut maiatzeko atalean, ekainean birigarro batenarekin jarraituko dut, hauek zozoak ez bezala barrua pasta batekin apaintzen dute habia. Beti iruditu zait miresgarria txoriek duten abilezia abia egiteko garaian.\nKoronabirusa dela eta aurrekontu asko atzera bota dituzte udaletxe batzuetan, baina 2020 urtean Aizarnarako onartuta zeudenak ez dute atzera pausorik egin. Egia esan oso itxura desegokia zuen herriko urbanizazioak, espaloiko arbelak dena puskatuta, galtzada-harri asko, bere lekutik mugituta ur poltsak sortuaz eta oinezkoak ere nahiko arazo ibiltzeko garaian. Dena den badirudi egoera honek amaiera duela , ari dira kaleak konpontzen, eta aurrerantz itxura egokiagoa izango dute Aizarnako kaleak. Aizarnak behar zituen konponketak dira hauek eta eskerrak eman behar aurrekontu hauetan diru kopuru hau onartzeko lan egin duten guztiei.\nAgindu bezala, birigarro habiaren hirugarren argazkia, bigarrena atera eta 7 egunera. Inguratu bezain azkar ihes egin zuten habiatik zuhaitz adarretara. Nik uste baino azkarrago lumatu dira eta esan behar amaiera ona izan dutela biak. Gustura gelditu naiz bi habia hauen jarraipenarekin.


Perfilak ala heldutasuna? (Igor Salazar PSOE-ren bideoa azaldu nahian) • ZUZEU\nIgor Salazar Igor Salazar Igor Salazar\nIgor Salazarrek Alea hedabide arabarrean plazaratu zuen idatzi hau pasa den asteazkenean.\n“Alderdi sozialistak eskubidea du eztabaida hau plazaratzeko inor mindu edo irainduko duela kezkatu gabe”\nErrespetu osoz baina fintasun gutxiz agian, ez oso modu trebean ziur aski, alderdi sozialistak kanpaina honetan administrazioan sartzeko hizkuntza profilen eskakizunaren inguruan eztabaida proposatu nahi izan du. Bideo madarikatuak alderdi abertzaleen biktimismo neurrigabea eta beste zenbaiten postureo euskaltzale artifiziala eragin ditu, proposamena bera aztertzeko eta eztabaidatzeko aukerak guztiz zapuztuz. Baina mezua transmititzeko aukeratutako modua ezegokia izan zela onartuta, gaurkoan alderdi sozialistaren proposamena azaltzen saiatuko naiz.\nHauteskunde programaren laugarren blokean, alderdi sozialistak euskera bultzatzeko eskaintzen dituen neurriak azaltzen ditu. Hiritar guztiek bere hizkuntzan hitz egiteko eskubidea aitortuta, eta Euskararen Normalizaziorako itunen aitzindari izateak ematen dion autoritatearekin, bere izaera politikoa azaltzen duen printzipio funtsezkoena den aukera-berdintasuna aldarrikatzen du etorkizunean egingo diren deialdietarako exijituko diren profilak ezartzerakoan.\nProposamena euskal gizartean azken hamarkadetan ematen den egoera bati konponbidea ematera dator: nork ez du ezagutzen, bere lagunen artean, lanpostu publiko batera hautatzeko betekizun guztiak gaindituz, euskara agiria ez duelako aukerarik gabe gelditu den norbait? Nork ez du senideren bat, lanpostu finkorik gabe urteak eta urteak administrazioan eman dituena eta nahiz eta ahalegindu euskara agiria lortu ez duena?\nAlderdi abertzaleentzako, antza, bizilagun horiek ezezagunak dira. Hiritar ezezagunak hoberenean; euskaldun txarrak eta alferrontziak, txarrenean. Egun, euskal administrazioan jarduten duten langileen %56k euskara gaitasun agiriren bat egiaztatzen du. Datozen urteetan euskal administrazioak 9.000 bat langile ordezkatu behar izango ditu erretiroak direla eta. Alderdi abertzaleek eta Podemosek baieztapen hau ezeztatzen dute, batzuek besteek baino konbikzio handiagorekin (agian azkenengo hauek euren hautesleen artean hiritar ezezagun horietakoren bat badagoela susmatzen dutelako?).\nAndoni Unzalu jaunak argitaratutako azken hausnarketetan oso datu esanguratsuak eskaintzen ditu azkeneko deialdi publikoetan eman diren emaitzen inguruan: adibidez, nola Osakidetzako azken EEP-an euskara ziurtagiriren bat zutenen %36ak postu guztien %92a lortu zuela, edota nola goi mailako postu publikoetara hautatzea ezinezkoa suertatzen den euskara maila altu bat akreditatzen ez duen langile batentzat.\nAlderdi sozialistak eskubidea du eztabaida hau plazaratzeko inor mindu edo irainduko duela kezkatu gabe. Eta neurri argiak aurkeztu ditu gainera, hots, administrazioko lanpostuen berrikusketa egitea, horietan euskara profila lehentasunekoa den eta zeintzuetarako ez zehaztu dadin, pertsonalaren selekzio bidezkoago bat lortu dezagun, hiritar ezezagun horiek ere aukera izan dezaten lanpostu publikora hautatzeko. Edota 45 urtetik gorakoek euskara agiria aurkezteaz salbuestea, beti ere mapa soziolinguistikoari eta postuaren eskakizunei atendituz.\nPosible da, dudarik gabe, euskararen erabilera sustatzea, hiritarrek administrazioarekin erlazioak askatasunez hautatutako hizkuntzan burutzeko aukera bermatzea, eta aldi berean hiritar guztiok, elebidun zein elebakar, administrazio publikora sartzeko aukera parekotasuna bermatzea.\nDatorren legealdia oso garrantzitsua izango da euskal gizarteak gainditu behar dituen hainbat erronka nola burutzen dituen erabakitzeko: ekonomiaren indartzea, egitura industrialaren berpiztea, gizarte-zerbitzuak bermatzea, bizikidetzarako zoru-etiko famatua adostea, besteak beste. Eta erabakigarria izango da, baita ere, administrazioaren berrikuntza prozesu hori nola burutuko den adosteko.\nEuskal gizartearen heldutasunaz asko hitz egin eta hausnartu da azken urte hauetan. Aipatutako gai guzti horien inguruan eztabaida zintzoak eman dira Parlamentuan eta hedabideetan, bai kanpainan bai eta azken legealdian zehar ere.\nNire auzokideen aurrean exijitzen dut hizkuntza politikaren gainean Baztarrika jaunak EH-Bildu-ren laguntzaz azken urteetan aurrera eramandako politikak zalantzan jartzeko eskubidea, honengatik “euskararen etsai” edo“euskararen traidore” bezalako irainak jasan behar izan gabe.\nHeldutasun kontua baino ez da.\nALEA, bideoa, biktimismoa, euskara, Igor Salazar, PSOE\n7 pentsamendu “Perfilak ala heldutasuna? (Igor Salazar PSOE-ren bideoa azaldu nahian)”-ri buruz\nXabier Isasi 2016-10-25 09:46\nIgor adiskidea. Bistan da, inor mindu edo iraunduko duzula kezkatu gabe idatzi duzula. Tamalez, asko gara senide edo lagunen bat langabezi egoera latzean dauzkagunok. Egoera horren errua euskarari leporatzeak, berriz, izen bat du: xenofobia. Ohar bat, besterik ez, oraingo hizkuntza politika López Lehendakariaren garaiko politika bera da, EAJ eta PE-EE bat datoz hizkuntza poltikan eta murrizketetan, elkarri babesten diote. EH Bilduren hizkuntza politika ezagutu nahi baduzu klikatu: https://ehbildu.eus/programa/2016/hizkuntz-politika.pdf Ondo izan.\nSuagaar 2016-10-25 10:22\nIrakasle izateko aukera exigitzen dut irakasle titulua ez duten guztientzako, zertarako balidintzak ez?\nNork dio dugula administrazioan lan egiteko eskubidea? Hori ez dago, daukaguna zera da, titulazio , azterketa ta beste baldintza batzuen arabera, plaza batzuk edo beste batzuk lortzeko eskubidea, lan guztietan bezala, batzutan gauz gehiago eskatuko dituzte ta beste batzutan gutxiago.\nLangile guztiak elebidunak izan beharko ziran derrigorrez.\nBat, artatzen dituzten guztien hizkuntz eskubideak errespetatzeko, ta lan egiten duten langileen eskubideak errespetatzeko ere.\nZe langileak euskaraz lan egiteko eskubidea ere izan beharko dute, edo behintzat komunikatzeko, ta albokoa ez badaki…. Ba ezinezko.\nTa barkatu baina ez dut sinisten izugarrizko ahaleginak egin ondoren, behar dan titulua ateratzen ez dezunik urteen poderioz.\nKarrera ta azterketa mardul ta zail bat bai, baina euskara minimorik ez?\nHori ez dago sinisterik.\nTa nik dakidala, hona, Frantziara, Alemaniara… joaten diran guztiak, hango hizkuntzak ikasten dituzte, ta ez diote bazterturik daudela hizkuntzrengatik, edo txarra iruditzen zaiela doazen lekuen hizkuntzak ikasi behar izatea.\nEz degu administrazioan lan egiteko eskubiderik.\nGonzalo Etxague 2016-10-25 12:00\nHerri honetan euskalduna da baztertua, baina errealitatea bihurritzen da, buelta ematen zaio, biktima borrero bihurtzen da, borreroa biktikma. Eta, jakina, biktimismo merke eta demagogikoa praktikatzen duenak biktimismoa leporatzen die besteei.\nBaina hobe da mamiari heltzea:\n1) Euskara hizkuntza ofiziala da EAEan gaztelaniarekin batera.\n2) Funtzio publikorako bien ezagutza ezinbestekoa da herritarren eskubideak bermatzeko. Hala ere, hau ez da betetzen, egoera soziolinguistikoa kontuan hartuta, omen, euskara ezin malguago eskatu baita praktikan hiru hamarkada luzean.\n3) Gaur, Administrazioan lan deialdiak egiten direnean, askoz gehiago dira baldintza guztiak beteta (euskara barne) aurkezten direnak lanpostuak baino. Ez dago arazorik, beraz, lanpostu horietarako hautagaiek eskakizun guztiak bete ditzaten, euskara barne.\nHala ere, aurrekoa ahaztuta edo, babes berezia eskatzen da euskaraz ez dakitenentzat! Bereizketa positiboa, “discriminación positiva” erdaraz. Zergatik? Zer giza talde baztetu osatzen dute euskaraz ez dakitenek? Zergatik osatzen dute talde hori? Bi dira betekizunak talde berezi horretan egoteko: 1) ez dakite euskaraz, ez dute ikasi nahi edo maila nahikorik ez dute; 2) euskara ez zaiela eskatu behar deritzote, hau da, ez dute eskakizuna onartzen. Horren ondorioz, baztertuta sentitzen dira.\n2016. urtean (ez 1985ean, kasu) administrazioan lan egin nahi duenak badaki, beste eskakizun batzuekin batera, euskaraz ere jakin behar duela, eta ez badaki, bere arazoa da. Baztertuta sentitzen bada, jakin behar du berak baztertzen duela bere burua, baina erraza du konponbidea: euskaltegia. Eta batez ere pentsamoldea aldatzea.\nPeru Dulantz 2016-10-26 08:22\nNoiztik da eskubide bat funtzionarioa izatea? Gutxieneko baldintza batzuk eta meritu batzuk bildu behar dira horretarako. Herritarrek bai, herritarrek eskubideak dituzte, eta haien artean dago zerbitzu publikoa jasozeko funtzionario egokiak edukitzea. Horixe besterik ez genuke behar; oraindik erdizka eta neke handiz euskaldunzen (elebiduntzen) ari diren administrazioak berriro ere erdaldun elebakarrez betetzea….\nDiskriminatu bat 2016-10-26 14:06\nAtzo bertan, argitalpena irakurri ostean, gertatu zitzaidanaren berri emateko aprobetxatuko dut erantzun hau. Postetxera joan behar izan nintzen gutun bat jaso eta beste bidaltzera. Postetxeak Correos estatu-enpresa publikoak kudeatzen ditu. Enpresa horrek ez du euskara jakiterik eskatzen bere langileei eta, argitalpen honen egilearen ustez, ez du inolako diskriminaziorik egiten. Ala bai? Kontua da ni postetxera ailegatu, txanda hartu eta ingurura begiratzean, hizkuntza-paisaia ezin erdaldunagoa topatu nuela. Agian paisaia kontua baino ez zen izango eta, beraz, nire txanda izan zenean egokitu zitzaidan beharginari euskaraz egin nion eta berak euskaraz ez zekiela erantzun; beste behin ere nire hizkuntza-eskubideak urratuak. Ez zegoen euskaldunik postetxean eta, beraz, nik nire izapideak gaztelaniaz egin behar izan nituen. Gainera, hainbat dokumentu eta sinatzeko tablet moduko horiek gaztelania hutsean zeuden.\nNiri gertatutakoa azalduta, jakin nahiko nuke ea horrelakorik, baina alderantziz noski, erdaldun bati gertatu ote zaion Euskal Herrian. Ez dut uste. Euskaldunoi, aldiz, egunero gertatzen zaizkigu horrelakoak. Batez ere, inolako euskara titulurik eskatzen ez dituzten eta “diskriminaziorik” burutzen ez duten zerbitzuetan (Correos, Renfe, estatuko administrazioa, etab). Nik nire eskubideak ditut eta egunero urratzen dizkidate, baina, antza, orain nik urratzen ditut erdaldun elebakarren funtzionario izateko ustezko eskubidea. Sentitzen dut, baina ez nauzue txarto sentiaraziko. Hasteko, funtzionario izatekoa ez delako eskubidea eta, jarraitzeko, euskaraz artatuak izateko dugun eskubidea (hau bai eskubidea dela, nahiz eta egunero urratzen diguten) bermatuta ikusi nahi dugulako.\nXerapio 2016-10-27 09:27\nErreminta oso baliatsua dago horrelakoetarako: EUSKARAREN TELEFONOA.\nOso erraza da erabiltzen eta masiboki erabilita ziur naiz bere eragina duela.\nBestetik, herritarron eskubide hau ulertzeko ez dut ikusten buelta gehiegirik eman behar denik. Gauza bi soilik irudikatu behar ditugu: Zer irudituko litzaigukeen norbaitek gaztelania jakin gabe lanposturako eskubidea aldarrikatuko balu (EBko komunitarioa, kasu) edo herritarren bati leihatilakoak gaztelania ulertzen ez duela erantzungo balio.\nEz dago besterik. Hori bai, euskara ikasi ahal izateak debaldekoa eta bermeduna (eskolatik alfabetizatua irtengo delaren bermea, gaur egun ez bezala) behar luke behingoz. Gaztelania ikastea debaldekoa eta bermeduna den bezala.\nDiskriminatu bat 2016-10-27 10:28\nEskerrik asko. Nik Elebidera bidali dut kasua. Hona hemen Elebideren web orria, non kexak bideratu ditzakegun, informazioa eskuratu, etab.\nHorrekin ez diot ezer kendu nahi Behatokiaren Euskararen Telefonoari, baina nik bestera bidali dut.


Jakintzaren katedraleko ateak | Gizartea | Berria\nJakintzaren katedraleko ateak\n'Zientziaren dibulgazioa: aukerak, baliabideak eta erronkak' ikastaroa egin du UEU Udako Euskal Unibertsitateak Eibarren. Urteotan indartzen ari den alorra dela ondorioztatu dute\nEHUko Kimikako graduko irakasle Maxux Aranzaberen argibideei adi ikasleak, astelehenean. JUANAN RUIZ / ARP Tamaina handiagoan ikusi\n2016ko uztailak 17 - Eibar\n«Katedrala zer den? Nik deitu nion zientzia kulturan jantzia den gizarte bati, jarrera kritikoa duena, beti frogak eskatzen dituena». Josu Lopez-Gazpio kimikariak era horretan adierazi du zer azaldu nahi izan zuen astelehenean Eibarren (Gipuzkoa), UEU Udako Euskal Unibertsitatearen ikastaroen barruan eman zuen Katedrala eraikitzen hitzaldian. Zientziaren dibulgazioa: aukerak, baliabideak eta erronkak izeneko ikastaroaren hasierako mintzaldia izan zen, zientzia dibulgazioari buruz jarduteko bi eguneko egitarau oso baten atarikoa. Koldo Garcia Etxebarria biologoarekin batera zuzendu zuen ikastaroa, eta emaitzarekin, oro har, oso pozik daudela onartu du. Solasaldietan usu azaldu zen loraldia hitza, zientziaren dibulgazioaren inguruan euskaraz ere azken urteotan urrats agerikoak egin direla azaldu zuten hainbat hizlarik, eta ikastaroa nahi lukete lore berriak jaiotzeko, daudenak umotzeko. «Katedral hori eraikitzeko ale txikiak jartzen ari gara».\nEHUren Kultura Zientifikoaren katedraren abaroan eginiko urratsak jo zituzten, besteak beste, izan den loraldiaren adibidetzat. Ikastaroaren bi sustatzaileez aparte, hizlari ugari aritu ziren ikastaroan, soslai askotakoak. Goi dibulgazioan ari diren ikertzaileak izan ziren, dibulgazioa sustatzeko jardunbideetan ari diren unibertsitateko arduradunak, eta zientziaren arloko gaietan espezializatuko komunikatzaileak; jatorriz zientzialari trebakuntza jasotakoak batzuk, eta kazetari ofiziotik zientziarekin lotutako gaietara lotutakoak besteak. Agerian utzi zuten euskarazko goi dibulgazioan urratsak egin badira ere badagoela oraindik bide aski luzea egiteko. «Ekaia aldizkariko zuzendaria etorri zen [Asier Vallejok eskaini zuen hitzaldi bat]», azaldu du Lopez-Gazpiok. «Maila horretako aldizkari bakanetarikoa da». Dagoena ikusteko egunak izan ziren, eta zer falta den.\nElkar ulertu beharrean\nAski presente egon zen beste gai bat izan zen zientzialarien eta zientziaren komunikazioan ari direnen arteko harremanak irmotu beharra. «Hor arazo bat daukagu jatorriz; zientzialariei, zientzia ikasleei, ez zaie ezer irakasten zientzia komunikatzeko erari buruz; bestalde, kazetariei ez zaie irakasten zientzia zer den, haren balioak zein diren». Eta hortxe sortzen dira sarri talkak, gaitzulertzez jositakoak. Amaia Portugal eta Juanma Gallego kazetariak mintzatu ziren, besteak beste, harreman zail horiek gozatu beharraz. Elhuyar aldizkariko Ana Galarraga ere bai.\nGogoeta arras interesgarriak plazaratu zirela onartu du Lopez-Gazpiok. Zubigintza sendotzearen aldeko deiak izan ziren guztiak: «Alor bakoitzak bere gabeziak ditu, baina askotan osagarriak dira, eta ondo ulertzen bagara, gauza interesgarriak egin daitezke». Jatorriz alor bietan trebakuntza hobetzea, ordea, ezinbestekoa dela pentsatzen du. EHUko Kimika graduko irakasle Maxux Aranzabek, esaterako, argibideak eman zituen zientzia arloko komunikazioari buruz ematen dituen eskolez. Baina tankera horretako ikasketak ez daude orokortuta, eta halako prestakuntzarik ez dute izaten gehienetan zientzialari gazteek.\nLopez-Gazpio eta Garcia Etxebarria, biak dira zientzialari, eta biak, halaber, dibulgatzaile. Alde bietako abantailak eta ajeak ikusten dituzte talaia horretatik, eta horrexek bultzatu ditu, hein handi batean, ikastaroa antolatzera. Eta ikerkuntzaren arloan oraindik itaun bat sarriegi entzuten dela onartu du Lopez-Gazpiok: «Dibulgatu behar da, ala ez?». Zientzialariek, zio etikoak aintzat hartuta, beren jardunaren berri emateko «obligazioa» dutela onartuta dagoen arren, hori egiteko modua eztabaida iturri dela adierazi du. Hortik unibertsitate arloan jardunbideak jasotzen duen babes urria. «Dibulgazioa oso-oso gutxi dago baloratuta», onartu du. «Ikusten da askotan denbora galtze gisa».\nIkastaroak argi utzi zuen, ordea, egoera hobetzeko gogoa badela, eta saio ugari daudela abian. Hitz xumez —«ez dugu elitistak izan behar»— eta egokiz katedralerako sarbideak handitzeko.


JAKINTZA GARDEN PROJECT\nUdaberrian, Lehen Hezkuntzako 4. Mailako ingeleseko gelan ikasi dugun abestietako batekin bideoa sortu dugu. Eki proiektuko 4. Gaia lantzearekin batera (¨Growing Together- Seed, plant, flower¨) haurrek ¨The Seed Song¨ ikasi dute. Bideo honetan, ikasleek baratzan egindako lana eta ingeleseko klasean zehar abestu eta antzezturiko abestia ikusteko hemen saka ezazu.\nASTE ARTISTIKOA ESKOLAN\nAzkenengo boladan gure ikasleak lan ta lan aritu dira "Aste Artistikoa" prestatzen eta azkenean heldu da hasteko eguna. Arte erakusketak, dantzak, kantak, laburmetraiak... guztion artean eskola kulturaz beteko dugu.\nHemen duzu egitaraua.\nParketarrak, haurrak aisialdian euskara gehiago erabiltzea helburu duen egitasmoak, datorren asteazkenean, hilaren 9an, Antiguoko Mikel Laboa plazan egongo da. Zatoz parte hartzera!\nBilatu ze beste parkeetan eta ze egunetan egingo den jarduera hemen.\nEguraldi onak lagunduta, gaur eskolan dotore-dotore jarri gara: elur panpinak, lehoiak, piratak... pozik aritu dira altxor bila, eta gogotsu dantzan!\nArgazki pilo egin ditugu hemen saka ezazu ikusteko.\nLH5 TXINGUDIN EKOSISTEMA DESBERDINAK IKUSTEN\nOtsailaren 24an Txingudin izan ginen LH5. mailakoak. Ekosistema desberdinak ikusteko aukera izan genuen eta baita bertako animaliak ezagutzekoa ere. Batez ere hegaztiak ikusi genituen: kaioak, antxetak, lertxunak, ubarroiak, zozoak, beltxargak, ahate kopeta zuriak, txilinportak, ur oiloak, zertzetak...\nHala ere, ardiak eta arkume jaio berria ere gertutik behatu genituen.\nPrismatikoak eskuetan genituela animalia hauen joan etorrikoak aztertu genituen.\nOndoren, Irunen bertan bazkaldu eta jolasean ibili ginen, euria lagun.


‘Arte y punto’ erakusketa D´Museoan – GAUR DONOSTIA\n‘Arte y punto’ erakusketa D´Museoan\nFecha: 22 octubre, 2020Autor/a: Gorri 0 Comentarios\n2021eko urtarrilaren 10era bitarte, ‘Arte y punto’ erakusketa egongo da\nikusgai Donostiako Santa Maria elizaren koruaren azpian. Gurutze-puntuko 20 lan jarriko dira erakusgai, Arkitekturako eta Erlijio-artearen historiako obra esanguratsuenetako batzuk irudikatzen dituztenak. D´Museoaren eta Eder Centro de Labores enpresaren arteko lankidetzaren emaitza da erakusketa hau.\n2020.urteko lanaren ildo beretik jarraitzen du D´Museoak erakusketa honen eskutik, fokua hurbilenean jarriz: pertsonak, artistak eta ondarea. Gugandik gertuen dagoen horretan jarri nahi du arreta lan-ildo horrek, areago oraindik momentu latz hauetan.\nHorrez gainera, D´Museoak erlijio-ondarearen zabalkundean lagundu nahi du beste ikuspegi batetik, artelan bakoitza egiteko beharrezkoa den artisau-lanari ere balioa emanez. 20 obra bildu dira erakusketan, bi multzotan banatuta. Batetik, elizen irudikapenak dauzkagu, erromanikoak batez ere (Erill la Vall, Vielha…). Bestetik, Artearen Historian garrantzi handia duten lanen erreprodukzioak ditugu: Velázquezen Kristo, Murilloren Andre Maria Sortez Garbia… Lan guztiak gurutze-puntuko teknikari jarraikiz brodatu\ndira. Herri-erlijiotasunaren zerbitzuan jarritako artisautzaren erakusgarri bikaina da erakusketa, eta artisau-lan horren aintzatespena ere bada, kasu honetan batez ere emakumeen eskutik egindako lanarena.\nEder Centro de Labores enpresak egin ditu lan guztiak, kit sortu berri baten azken proba gisa. Donostiako enpresa txiki horrek 25 urte bete ditu, eta munduan erreferentzia bihurtu da argazki batean oinarrituta gurutze-puntuko kitak brodatzeko lanetan. Multinazionalak gure bizitzako eremu guztietan jaun eta jabe diren honetan, nabarmentzekoa da benetan familia-enpresa txiki bat bere sektorearen gailurrean izatea. Horren adierazgarri dugu 500 prototipo bakar originaletik gora egin dituztela eta 6 milioi kit baino gehiago saldu dituztela.\nERAKUSKETA: ‘Arte y punto’\nLEKUA: SANTA MARIA ELIZA (Abuztuaren 31 kalea, 46)\nNOIZ ARTE: 2021EKO URTARRILAREN 10ERA ARTE\nORDUTEGIA: ASTELEHENETIK IGANDERA: 10:30 H – 19:00 H\nAnterior Entrada anterior: Aida Herrero, logopeda en Policlínica Gipuzkoa: “Lo ideal en adultos sería combinar el tratamiento logopédico con el psicológico”\nSiguiente Entrada siguiente: La exposición ‘Arte y punto’ en D´Museoa


Oñatin inora ez daraman bidegorria. « Margola\nOñatin inora ez daraman bidegorria.\nIra19 by iarregi\nAretxabaletatik edo Bergaratik bazatozte, bidegorri dotore batetik etortzeko aukera izango duzue. Berria, ondo seinaleztatua eta laua ahal den heinean. Gauza ederra da txirrinka gainean edo oinez arrisku barik ibili ahal izatea. Eta osasungarria. Arlo honetan Europako herri aurreratuenen artean gaudela esango neuke. Kostata, baina lortu dugu.\nZer egingo zenuke bidegorria horrela amaitzen dela ikusita?\nOñatira iristen zarenean arazo larri batekin egingo duzu topo. Bapatean, bidegorriak markatzen duen bidea amaitzen da, zirkulazio seinale gezidun batek esango dizu bidegorriak iradokitzen duen bidetik jarraitu behar duzula, eta beste batek beste aukera, Kale Zaharrean gora jarraitzea debekatuta dagoela. Lasai! Segi debekatutik. Kale Zaharrean arauak betetzen badituzu dontsu edo inuzente baten parean geratuko zara.\nBidegorri hori eta bere amaiera harrigarria abuztuan margotuta dago eta ez neukan honi buruz ezer idazteko asmorik pentsatzen nuelako lehenago edo beranduago margotzen jarraituko zutela horrela jasota baitago Oñatiko udaleko mugikortasuneko ekintza planean. Asmoa hori bada, pedagogia egiten hasteko une ona ere bazela pentsatzen nuen.\nKaleko tabernetako terrazetan sarri entzuten da: Hara! Nora doia hori?; ikusi duzu beste horrek daraman abiada? Zuk ez duzu ikusi arratsaldeko fabriketako txanda amaitzen denean kalean gora kontrako noranzkoan igotzen den txirrindulari uholdea!\nAstean adineko emakume batek (laurogei eta hamar pasa izan behar ditu gure ama zena baino zaharragoa baita), egunen baten horreittako batek aurrian eruango gaittu eta hor fango dira gure egunak bota dost txirrindulari batek gu bioi iskin egin ondoren.\nOrduan animatu naiz hau idaztera, are gehiago, ikusita udal zinegotziek (pluralean) arauak errespetatzen eredu izan behar direnek, debekatutako noranzkoan gora egiten dutela txirrindutik jaitsi ere egin barik. Nekez egin daiteke pedagogia araua ezartzen dutenek araua hausten badute.\nEz dakit zein den Udalaren asmoa. Edo mugikortasun planak dioena aurrera eramatea, edota Kala Zaharrean txirrinduak bi noranzkoetan onartzea. Bigarrena bada, eskatuko nioke lehenbailehen egitea, bidegorria argi markatzea, autoen tokia ere garbi uztea, eta oinezkoei geratuko zaigun zatitxoa ere, ondo markatuta uztea defentsa bezala baliagarri gerta dakigun.\nNeurea eta beste inorena ez da azken pasarteko iritzia. Beste guztian asko gatoz bat.\n← Asiako liztorra Zubillagan\nAloñatik Tolosara begira. →


Fantazium online erregistratzeko. Play free game Fantazium\nOnline jokoa: Fantazium online\nAlternative izenak: Fantazium online\nDutenek ezin anime estilo gabe bizi da Onlan joko hau. Jokoaren core hiru jainko borroka da: sortzea, suntsitzea eta Nikhil Jainkoa Jainkosa - demon Deathbringer. Warrior bidea hartuta, aukera bat gaiztoak boteretsu bat geldiarazi eta bere izena goraipatzeko. Bere jokalari-mate esker esperientzia osagarria eskuratu ahal izango duzu. Unique pertsonaia pertsonalizazio aukerak: jokoa milioi bat heroi itxura konbinazio ezberdinak sor dezakezu. Play eta irabazi!\nDutenek ezin anime estilo gabe bizi da Onlan joko hau. Jokoaren core hiru jainko borroka da: sortzea, suntsitzea eta Nikhil Jainkoa Jainkosa - demon Deathbringer. Warrior bidea hartuta, aukera bat gaiztoak boteretsu bat geldiarazi eta bere izena goraipatzeko. Bere jokalari-mate esker esperientzia osagarria eskuratu ahal izango duzu. Unique pertsonaia pertsonalizazio aukerak: jokoa milioi bat heroi itxura konbinazio ezberdinak sor dezakezu. Play eta irabazi! JolastekoFantazium online\nBideoak eta screenshots Partida Fantazium online


gazte literatura: ITZARRI NAHI EZ ZUEN PRINTZESA\nOso liburu astuna da irakurtzeko garaian, istorioa ez da itxusia baino oso kapitulo luze eta astunak ditu liburuak.Herria bateko printzesa lokarturik dago eta ez da esnatzen, printzesa esnatzeko mundu osoko printzeak etorri dira herrira ea ipuin bat kontatuz printzesari esnatu daitekeen ikusteko. Baina alkateak herriko kontrola hartu nahi du eta horretarako printzesarekin ezkontzea lortu nahi du.Tartean Joanes eta Justina daude hori galarazteko.\nAne G.I 20008-09 4A said...\nNiri liburua hau asko gustatu zait. Joanes izeneko gazte bat herri txiki batean bizi da. Jauregian printzesa bat dago lotan eta esnatzen zuenak berarekin ezkondu eta errege izango zen. Europako hainbat printze etorri ziren herrira ipuina kontatzera printzesa itzartzeko. Herriko alkateak ere errege izan nahi du eta izugarrizko tranpak egiten ditu. Azkenean Joanes eta Justina, tabernariaren alaba, maitemintzen dira. Printze eta printzesa bihurtzen baititu maitasunak.\nLiburua errraz irakurri dut, ulergarria egin zait, lexiko egokia…\nNik liburu hau nire adineko gazteei gomendatuko nieke.\nIrakurri dudan liburu hau ez zait asko ere gustatu. Orokorrean gertatzen den istorioa polita iruditu zait, baina idazleak, nire ustez gehiegi luzatzen du, gauz asko errepikatu egiten ditu. Horregatik, nahiko pisutsua egin zait irakurtzerako garaian. Dokotoreak esaten duena gehien gustatu zaidana izan da, printzesa itzartzeko, bera amesten ari dena kontatu behar diola. Edoizeini gomendatzen diot irakurtzea.\nAsko gustatu zait liburua, oso entretenigarria dela iruditzen zait.Kapitulo luzeegiak agian baina hala ere gustatu zait. Protagonista Joanes da, herriko mezularia eta alkatearentzat egiten du lana. Herri horretan bada printzesa bat lo dagoena eta esna dadin mundu osoko printzeak etorri dira herrira. Horretarako, ipuin bat kontatu behar die printzesari bestela ez da esnatuko.\nIstotio honetan printzesa bat dago lo eta ez du itzarri nahi. Hura esnarazten duena berarekin ezkonduko da eta printze asko etortzen dira hura esnarazteko asmotan. Herriko alkatea ere pozik ezkonduko litzateke berarekin eta horretarako aleginak egiten dabil. Bestetik istorioan gai politikoa aipatzen da; herrian batzuk errepublika zaleaqk dira eta beste batzuk errezaleak. Alkateak errege izan nahi du baina ez du lortzen eta errepublikazaleek irabazten dute. Gainera, Joanes, protagonista azaltzen da; Justinarekin maitemindua baina printzesa ikustren duenean honekin liluratu egiuten da eta hau maite duela uste du baina laister konturatzen da benetan maite duena betiko andregaia dela. Istorioa polita da eta jakinminez irakurtzen da baina kosta egiten da irakur aldi batean dena buruan hartzea, zeren eta, istorioa nagusiaren barnean beste istorioa asko kontatzen dira ipuin modura. Nire ustez ondo ulertzeko bi aldiz irakurri beharreko liburua da. Bestetik esan behar da, herrialde askorfen izenak usadiok eta gertaerak azaltzen direla eta alde horretatik aberasgarria gertatzen dela. Ametsak ere maiz agertzen dira, hau da, errealitatea eta ametsen mundua nahasten dira. Amaitzeko esan behar dut nire ustez, ez dela liburu erraza baina irakurtzea gomendatuko nukeela.\nJOSEBA E. (2013-14)\nNik irakurri dudan liburua, “Itzarri nahi ez zuen printzesa” izan da. Liburu honetako protagonista, Joanes izeneko mutil gazte bat da eta mezulari modura egiten du lan alkatearentzat. Bera bizi den herriko gazteluan, printzesa bat dago lokarturik. Jendearen hitzetan, soilik ipuin bat kontatuz gero esnatuko da, hau lortzeko ahaleginetan, munduko toki ezberdinetatik hainbat printze etorriko dira, denen helburua, printzesa ederra esnaraztea. Denek ordea ez dute garbi jokatuko eta hainbat arazo sortuko dira.\nHasiera batean astun samarra egin zitzaidan arren, azkenerako entretenigarria egin zait. Liburu hau, fantasiazko liburuak gustuko dituztenei gomendatuko nieke, beraz, animatu!!\nLiburua asko gustatu zait, pixkabat pisutxua egiten da ipuinak dituelako medio, baina oso ondo dago. Istoria, herri batean gertatzen da, protagonista Joanes izeneko mezulari bat da, berak alkatearentzat egiten du lan. Herrian, printzesa bat dago lo eta ipuinak kontatu behar zaizkio esnatzeko, esnatzen duena berarekin ezkonduko da. Mundu osoko printzeak etortzen dira ipuinak kontatzera. Nork esnatuko du printzesa? Jakin nahi baduzue irakurri liburua, ez zarete damutuko.\nAlaitz M. 4A\nOraingo honetan irakurri dudan liburua “itzarri nahi ez zuen printzesa” da. Ez da nire libururik gogokoena baina, hala ere, polita eta irakurterraza egin zait. Liburuan zehar hainbat istorio kontatzen dituzte printzeek printzesa esnatuko den esperantzarekin baina alperrik. Arraroa iruditu zait printzesa esnatzeko ipuinak kontatu behar izatea zeren eta, normalean, ipuinak haurrak loarazteko izaten dira eta ez esnatzeko. Betiko printzesa ipuinekin nazkatuta bazaude, denak muxu batekin esnatzen direlako, liburu hau gustatuko zaizu zeren eta betiko printzesa liburuengandik ezberdina baita.\nNaiara L. (2013-14) 4B\nNiri liburu hau nahiko polita iruditu zait, nahiz eta pixka bat kostatu zaidan irakurtzea. Jauregian printzesa bat dago lotan eta esnatzen zuenak berarekin ezkondu eta errege izango zen. Europako hainbat printze etorri ziren printzesarengana itzartzera baina printzesa esnatzeko ipuin bat kontatu behar zion.Herriko alkateak trapa asko egiten ditu baina ez du lortzen printzesa maitemintzea. Nik edozeini gomendatuko nioke liburu hau irakurtzea.\n"Itzarri nahi ez zuen printzesa" liburua, liburu polita iruditu zait. Egia esan, txikitan irakurtzen nituen printze-printzesei buruzko liburu xarmangarriei gogorarazi dit, beraz, irakurketa atsegina gertatu zait. Justina eta Joanes bikote maitagarriaren elkarrizketak oso dibertigarriak iruditu zaizkit, izan ere, beraien mintzatzeko era nahiko berezia da. Nobelan, lokartua dagoen printzesa esnatzeko zenbait ipuin kontatzen dituzte urrunetik etorritako printzeek, baina nahiz eta istorio asko nahasten dituen liburua izan, nire ustez, momentu orotan entretenituta egonarazten zaitu; hau da, ipuin bat ez baduzu gogoko izan, ziur hurrena gustatuko zaizula. Herrikoen amodiozko gorabeherak aipatzea ere asko gustatu zait, izan ere, maitasun kontuak oso gogoko ditut.\nOndorioz, edonori gomendatuko nioke liburu hau, entretenigarria bezain dibertigarria delako.\nItzarri nahi ez zuen printzesa, Felipe Juaristiren liburu bat da. Joanes izeneko mutil gazte bat da bertako protagonista, herri txiki batekoa. Bertako jauregi batean printzesa bat bizi da, orain lo dago eta usadioak dioenez esnatzen duen mutilarekin ezkonduko da eta printze izango da. Beraz Europako printze nagusienak etorriko dira herrira eta bakoitzak ipuin bat kontatu behar dio printzesari esna dadin. Liburua benetan astuna eta aspergarria egin zait, bertako istorioak gainera ez dute zentzu askorik. Ez nioke inori irakurtzea gomendatuko.\nOraingo honetan irakurri dudan liburua “Itzarri nahi ez zuen printzesa” izan da eta ez zait gehiegi gustatu.Istorio hau,herri batean kokatzen da eta bertako protagonista nagusia Joanes izeneko mutil gazte bat da.Herri horretako jauregian,printzesa bat zegoen lo eta usadioak zioen bezala,ipuin bat kontatuaz printzesa iratzartzea lortzen zuena berarekin ezkondu eta errege izango zen.Hori dela eta,hainbat lurraldetako printze ugari etorriko dira nork bere ipuina kontatzera printzesa esnatzearren eta herriko alkate berak ere errege izan nahi duenez,hainbat trikimailu erabiliko ditu printzeen lan hori eragozteko.Istorioaren amaieran,Joanes eta Justina,tabernariaren alaba,maitemindu eta azkenean, printze eta printzesa bihurtuko ditu maitasun horrek.Beraz,fantasiazko liburuak gustuko dituen edonori gomendatuko nioke liburua irakurtzera! Alazne G. 4A(2013-14)\nNiri liburu hau entretenigarria iruditu zait. Joanesek, herriko mezulariak, lan korapilotsu bat izango du oraingoan esku artean: herriko jauregian lo dagoen printzesa iratzartzeko ipuin bat asmatzea. Kondairak dionez, jauregiko printzesa ipuin bat kontatuz esanaraziko duena, berarekin ezkondu eta printze izango da. Hori dela eta, munduko txoko guztietako printzeak etorriko dira herrira, printzesari ipuina kontatzera. Baina, herriko alkatea ez da atzera geldituko, printze izateko gogo handiz bait dabil, eta bere esku dauden trikimailu guztiak egingo ditu printzesarekin ezkontzeko. Gainera, Joanes eta Justinaren amodiozko istorioa ere kontatzen du. Nik liburu hau edozeini gomendatuko nioke irakurterraza eta entretenigarria delako.\nErrepublika ezarri berri da Joanes mezularia bizi den herrian. Erregea bota eta gero, Errege Mendiren jabetza lortzea dute orain helburu, bertako jauregian lo dagoen printzesa esnatuz; erregeak baldintza hori jarri baitzuen boteretik kendu aurretik. Alkateak, munduko txoko guztietako printzeei deituko die, ipuin baten bidez, printzesa esna dezaten. Ez dute lortuko ordea, printzesa itzartzea, eta alkatea bera ere hasiko da irtenbide bila, berarekin ezkondu eta errege izatea duelako amets.\nErraza eta interesgarria egin zait irakurketa, eta fantasia dezente duen arren edonori gomendatuko nioke. Irakur ezazu istorioaren amaiera jakin nahi baduzu!!!\nIrakurri dudan liburua Felipe Juaristiren “Itzarri nahi ez zuen printzesa” izan da. Joanes izeneko gazte bat herriko postaria da. Bere herrian, aurretik erresuma izan zena, errepublika aldarrikatu dute eta beraz erregea bidali dute. Bertako jauregian ordea printzesa lo geratu da, eta hura esnatzeko modu bakarra ipuinak kontatzea izango da. Horregatik mundu osoko printzeak ekartzen dituzte, printzesari ipuinak kontatu eta esna dezaten. Ez zait gustatu liburua, ipuinak nahiko pisutsuak egin zaizkit nahiz eta ez izan zailak. Ez diot inori gomendatzen.\nOraingo honetan Felipe Juaristiren "Itzarri nahi ez zuen printzesa" liburu entrtetenigarria irakurri dut. Joanes errepublika aldarrikatu duten herrialde bateko mutil gaztea da protagonista. Herrialde horretako jauregian printzesa dago lotan, Itzarri ezinik eta hala bera esnatuko duena errege jarriko dela hitzartzen dute. Hori dela eta inguruko herrialdeetako printze guztiak joango dira historio edo ipuinen bat kontatuz printzesa esnatzera. Baina herriko alkateak ere errege jartzeako hainbat azpijoko eta trikimailu egingo ditu. Joanes, herriko mezularia eta Justinaren maitasunak printze-printzesa bihurtuko ditu. Eleberri hau atsegina egin zait historio nagusia aparte fantasiazko ipuin ezberdin ugari gozatzeko aukera hematen duelako.\nJon L. 4A (2013/2014)\nNobela benetan alaia eta bizia iruditu zait "Itzarri nahi ez zuen printzesa". Herrialde bateko jauregian printzesa lo egoteak eta hura esnatzen duenak errege izateko parada izateak inguruko printzeak printzesari istorioak kontatzea ekarriko du. Hori dela eta ipuin eta istorio ezberdinez hornituta dago, Joanes protagonista duen liburua. Herri horretako alkateak era bertako errege ipini gurako du eta horretarako Joanes sartuaraziko du saltsan. Amodio kontu bat era izango du pizgarri eleberri honek protagonista eta tabernariaren alabaren artean. Guzti hori gutxi ez balitz beste sorpresa eta ezusteko ugari jazoko dira istorioan zehar. Ni moduko gazte fanatsiazaleei gomendatuko nieke liburu eder hau. Animatu irakurtzera!\nGorka A. (2013-14) 4a\nOraingo honetan Felipe Juaristiren "Itzarri nahi ez zuen printzesa" liburua irakurri dut. Hasiera batean ez zitzaidan batere gustatu, aspergarria izateaz gain astuna egin zitzaiadalako.Baina irakurtzen segi ahala oso gustokoa izanda da irakurketa, beti izan dut gogoa printze bakoitzaren istorioa irakurtzeko eta jauregiko printzesarekin gertatzen zena jakiteko. Gainera, Joanes eta Justinaren maitasun istorioa gustokoa egin zait. Beraz edozein pertsonari gomendatzeko moduko liburua iruditzen zait, eta liburua aukeratzerako garaian ez pentsatu haurrentzako ipuin horietako bat denik,askoz gehiagi baita.Beraz animatu eta ea niri bezainbeste gustatzen zaizuen!\nIKER N. (2013-14)\nEgia esan, "Itzarri nahi ez zuen printzesa" liburua ez zait gustatu. Printzesa ederra lo dago eta esnatzeko printzeren batek ipuin bat kontatu behar dio, liburu honek printzeek kontaturiko ipuin desberdinak azaltzen dizkigu, baita ere printzesa iratzar dadin herrian izaten dituzten abenturak. Irakurketa oso astuna egin zait, paragrafoak eta kapituluak oso luzeak dira. Gainera ipuin batzuk nahiko aspergarriak iruditu zaizkit nahiz eta beste batzuk nahiko politak direla iruditu zaidan. Argumentua berez ez da txarra baina astunegia egiten da irakurketa. Ez dakit liburu hau nori gomendatuko niokeen, ez dut uste jende askori atsegingo zaionik.\nIrakurri dudan liburuaren izenburua “Itzarri nahi ez zuen printzesa” da eta izenburu honek txikitako ipuinak gogorarazi dizkidan arren, ez du batere zerikusirik.\nProtagonista, Joanes, mutil atsegin bezain ederra, printzesaz maitemintzen da, baina, hau lotan dago. Bera esnatzeko mundo osoko printze pila joaten dira printzesarengana ipunak kontatuz hura esnatzeko asmoz,baina, ez dira konturatzen alkateak berak izan nahi duela errege.\nBeraz, liburu hau historia laburrak kontatzeko aitzakiarekin egina dago, baina, nire iritziz gehiegi luzatzen da.\nNiri liburu hau gustatu zait, nahiz eta istorio eta kapitulu luzeek astunegi egin. Herri batean printzesa lo dago eta alkateak herralde ezberdinetako printzeak gonbidatzen ditu, printzesa dagoen gazteluko ganberan, hura esnatzeko istorio entretenigarriak kontatzera. Irakurtzean ulertzeko zailtasunak dituen jendeari ez nioke irakurtzea gomendatuko, ez azterketa baterako behintzat. Baino lehen esan dudan moduan jendearen gustuko izan daitekeen liburu bat dela iruditzen zait.\nJanire M. 4B (2013/2014)\nOraingo honetan irakurri dudan liburua "itzarri nahi ez zuen printzesa" izan da eta oso astuna egin zait. Bertan printzesa lo agertzen da eta bera iratzartzea lortzen duena ipuin baten bidez errege jarriko dela zabaltzen da mundu osoan, hori lortzeko zeinbait herrialdeko printzeak etortzen. Baina horren atzean alkatea azaltzen da erregea izateko ametsarekin eta ametsa betetzeko hainbat trikimailu erabilatzen ditu. Lehen esan dudan bezala liburua astuna egin zait, bertan ipuin gehiegi eta kapitulu luzegiak daudelako. Honenbestez, fantasia liburuak gustatzen zaizkion edonori gomendatuko nioke nahiz eta nire iritzia negatiboa izan.\nLiburua irakur erraza izan arren oso astuna egin zait. Idazleak gauzak kontatzeko modua luzeegia eta errepikagarria iruditu zait. Herri txiki bateko jauregian printzesa bat lo dago, bere aitak berau esnatzen duenak bere senar eta errege-erregina izendatuko dituela eta Europako hainbat herrialdeetatik printzeak etortzen dira ipuinak kontatzera printzesa esnatzeko. Tartean herriko postaria Joanes, tabernako alaba Justinarekin maitemintzen da alkateak herriko kontrola hartzea galeraztearren, beronek printzesarekin ezkondu nahi zuelako. Orokorrean liburu polita da irakurtzeko eta edonori gomendatuko nioke irakur dezan.\nNik irakurri dudan liburua "itzarri nahi ez zuen prpintzesa" da.\nHerri batean printzesa bat bizi da lo, eta Europa osotik etortzen zaizkio printzeak ipuinak kontatzera, printzesa itzartzeko asmoz. Joanesek zerbait egin beharra du alkateak printzesa esnatu ez dezan. Printzesa esnatuz gero berarekin ezkondu eta errege bihurtuko delako, eta hori herriari iruzun egitea izango litzatekelako.\nLiburua oso fantasiosoa iruditu zait. Ipuin batzuk zoragarriak dauden arren, gehienak astun samarrak egin zaizkit. Hortaz aparte irakur erreza da eta lexiko apala dauka.\nLiburu fantasiosoak eta amodiozko istoriak gustuko dituzten nerabeei gemoendatuko nieke.\nOihane Artola 4.B\nOrain irakurri dudan liburua " Itzarri nahi ez zuen printzesa " da. Liburu hau ez da nire gustukoa baina, hala ere , istorio politak ditu.\nPixkat arraroa da, zergatik ez zait normala iruditzen liburuak irakurtzea printzesa bat esnatzeko, normalean alderantziz izaten da.\nIstorio ugari daude, printze baikotzena. Nire ustez liburu hau pixkat aspergarria izan da.\nBaina printzesen istorioak gustatzen bazaizkuzu edozeini gomendatuko nioke.\nM.Fernanda Gomes (2013-14) 4.B\nNik, “Itzarri nahi ez zuen printzesa” liburua irakurri dut eta asko gustatu zait. Istorioan, Joanes izeneko gazte batek, printzesa bat esnatzeko ipuina asmatu behar du eta tartean, printze batzuen istorioak tartekatuko dira. Liburu hasierak, umeentzako egina dela ematen duen arren, istorioa korapilatzen joango da eta honek interesgarriagoa egingo du. Amaiera espero ez nuen arren, liburuari ondorio positiboak ateratzen dizkiot eta beraz edonori gomendatuko niokeen liburua da.\nLiburu hau aspergarria iruditu zait. Ipuin gehiegi daude eta ez zaizkit interesgarriak iruditu. Protagonista Joanes da eta bera bizi den herria printzesa bat dago lo. Mundu osoko printzeak bera esnatzek ipuinak kontatzera joan dira baina inork ez du lortuko esnatzea. Luzea egin zait eta zati asko soberan daudela iruditu zait. Ez nioke inori gomendatuko, ez baita batere interesgarria.\nNiri oraingo honetan irakurri dudan “ Itzarri nahi ez zuen printzesa” liburua ez zait batere gustatu. Oso astuna da irakurtzeko garaian eta niri ez zait batere interesagarria iruditu. Liburu honetan erregearen jauregian lo dagoen printzesa esnatzera joaten diren munduko txoko guztietako printzeen historiak ageri dira. Bestalde, Justina, tabernariaren alabaren eta Joanes, mezu emailearen, arteko maitasun istorioa kontatzen du.Hala ere, ez du asko hitz egiten horretaz,batez ere printzesan oinarrituta baitago. Dena dela niri gustatu ez bazait ere zuri gusta dakizuke printzeen istorio labur asko irakurtzeko prest bazaude. Animo!


BENVIDO, GALDER! | Berri Txarrak\nPosted on 26 Iraila 2010 by webmasterra\t2010.09.24 /25 (Santiago Konpostelakoa eta A Koruña)\nBai horixe… barealdiaren ondoren, ekaitzaldia hemen da. Iritsi da halakoan BERRI TXARRAK-en aro berriari ekiteko eguna, non eta Galizian. Galderrekin emango dugun lehendabiziko kontzertua izango baita gaurkoa. “G eguna” guretzako.\nUmorea izan da nagusi bidaia luzean zehar eta agian horregatik ez gara ohartu ia ordubeteko atzerapenez iritsi garela Santiagora. Hori gutxi balitz, aretoaren inguruko kale asko obratan daude (baina guk ez dugu ezer apurtu) eta hamaika buelta eman behar izan ditugu salara heldu orduko.\nBarkamenak gure zain zeuden teknikari, arduradun eta antolatzaileei eta harira: di-da batean gauzak prestatu eta soinu froga azkarra egin dugu, Machina taldekoei lekua uzteko. Galiziako talde honek zeresana eman dezake, adi euren ibilbideari.\nEszenatoki atzeko backstage-ean enpanada mundial batzuk afaldu eta halakoan iritsi da taularatzeko ordua. Ohi baino urduriago, logikoa denez, introrik gabe irten gara jendaurrera, tranparik gabe, bere horretan. “Etorkizuneko Aurrekari Guztiak”, “Folklore” eta “Gure Dekadentziaren Onenean” etenik gabe jo ditugu hasteko. Inork ez dezala ahaztu “PAYOLA” lana ari garela aurkezten.\nKontzertu ostean, Galder, Glez eta hirurok aske sentitu gara eta elkarri besarkada izerditsua eman diogu aldarri betean. Bai, abian gara berriro eta Galderrekin izandako sentsazioak oso-oso onak izan dira. Uste dut jendeak ere igarri duela hori eta biharko gogoz oheratu gara.\nSantiagotik Koruñara ordubete eskaseko bidea dago. 6ak arte ez dugu soinu frogarik, beraz taxuz bazkaltzeko aukera daukagu. Arturok -gaur antolatzaile lanetan dabilen morroia- bertako jatetxe batera eraman gaitu eta tapeo galiziarrarekin bapo bazkaldu dugu. Indarrak batu behar ziren gauerako!\nLe Club aretoa oso txikia da eta halakoetan gustura ibiltzen gara gu. 200 lagun ingururentzako kluba bete egin da hasi garenerako eta punk kontzertu latza izan dela esango nuke. Halako liberazio kolektibo bat, izerdia eta plazerra, pilatutako amorrua askatzea, dezibelioen abaroan. Aretoa geurea da diskoteka pijo bat bihurtu arteko minutuotan eta erruz disfrutatu dugu. Publiko artean baziren freak batzuk, aldiro eskuetan ¡TEMAZO! jartzen zuen pankarta bat altxatzen zutenak. Barreak ihes egin dit “temazo” bat abesten ari nintzela. Onnnna! Kamiseta bat musutruk hartzera gonbidatu ditugu mikrofonotik.\nEmanaldi osteko besarkadak errepikatu ditugu eta atzoko sentsazioak hobetu. Lehenengo bi kontzertuek hala sonatu badute, etorkizunean oso ondo pasako dugu zuzenekoetan zein disko berria lantzen, bai horixe!\nHau ospatu beharra dago: trepetak hotelean utzi eta rocka jartzen duten taberna batean eman ditugu gauaren azken orduak, irribarrea ezpainetan.\nBenvido Galder, ongietorri!\nThis entry was posted in Albisteak by webmasterra. Bookmark the permalink.\tUtzi erantzuna Cancel reply


Nortasun korporatiboa erregulatzeko akordioa - gizartea - Unibertsitatea eta Gizartea - UPV/EHU\nNortasun korporatiboa erregulatzeko akordioa\nUPV/EHUko Nortasun Korporatiboaren Eskuliburua zabaltzeari buruzko AKORDIOA, Universidad del País Vasco /Euskal Herriko Unibertsitatea izenaren eta haren nortasun korporatiboaren erabilera erregulatzeko\nUPV/EHUko nortasun korporatiboa elementu garrantzitsua da bere erakunde -eta ordezkaritza- balioagatik. Horrez gainera, Unibertsitate osoari eragiten dio, eta erakundearen ospearekin harreman zuzena dauka. Unibertsitatearen nortasuna zehazten du gizartearen aurrean, oro har, eta unibertsitateko kideen aurrean: ikasleak, irakasleak eta ikertzaileak eta administrazio eta zerbitzuetako pertsonala.\nUPV/EHUko aurreko estutuetako 8.3 puntua garatzean, Unibertsitateko Gobernu Kontseiluak UPV/EHUko Nortasun Korporatiboaren Eskuliburua onartu zuen 2006ko ekainaren 15ean egindako bileran. Eskuliburu hori UPV/EHUko kideei eta beste eragile batzuei laguntzeko asmoz egin zen, iraunkorra eta kalitate handikoa den marka bisual baten nortasuna mantentzeko, unibertsitateko kideei eta gizarte osoari begira. Nortasun Korporatiboaren Eskuliburu horrek UPV/EHUko marka bisuala zehazten du, eta unibertsitateko marka korporatiboa erabiltzeko kontuan hartu behar diren arauak aurkezten ditu. Halaber, Eduardo Chillidak sortutako ikurraren jatorrizko balioa berreskuratzen du, izan ere, artistaren lana errespetatzeaz gainera, UPV/EHUko nortasuna zorrotz babesteko modua eskaintzen du.\nUrte hauetan zehar, zientziaren, teknologiaren, berrikuntzaren eta gizartearen arteko harremanak eta elkarrizketa egituratzeak honako hau eragin du: I+G+b sistema eta ekonomiaren eta gizartearen sektorea osatzen duten erakundeen artean lankidetzako eta koordinazioko formula berriak bilatzea. Horixe islatzen du, halaber, Zientzia, Teknologia eta Berrikuntzari buruzko Legeak eta Unibertsitateko Estatutuek . Hortaz, Unibertsitatea asko garatu da, gizarteari begira dituen funtzioak hobeto betetzeko, eta hainbat egituraren bidez gauzatzen ditu bere jarduerak, hain zuzen ere, unibertsitateko antolakuntza klasikoa gainditzen duten unibertsitateak sortu dituen edo parte hartzen duen egituren bidez.\nAzken urteetan, UPV/EHUk zientziaren, teknologiaren, ekoizpenaren, gizartearen eta kulturaren sektoreko gure inguruan dauden beste erakunde batzuekin egindako elkarlanak, beraz, garrantzi geroz eta handiagoa hartu du kantitatearen eta kalitatearen ikuspuntutik. UPV/EHUk era askotako harremanen bidez beste I+G+b erakunde batzuei laguntzea, haiekin lankidetzan aritzea eta haietan parte hartzea fenomeno moderno garrantzitsua da; horrek, gainera, UPV/EHUk ezagutzaren garapenean gauzatu beharreko egitekoa islatzen du, ideiatik hasi eta burutu arte, gizarte aren mesederako. UPV/EHUk erakunde horiekin lan egin nahi du, proiektu komunak sortzeko eta, agregazio-testuinguru batean, zientziaren, teknologiaren eta ezagutzaren arloko bikaintasunaren ingurunea sortzeko.\nGaur egun, UPV/EHUk eta hainbat I+G+b erakundek harreman estua eta geroz eta handiagoa daukate, eta unibertsitateak eragin esanguratsua dauka horietan. UPV/EHUk eragina dauka hainbat erakundek osatzen duten antolakuntzan, hots: UPV/EHUk ondare bidez parte hartzen duen erakundeek, UPV/EHUk erabakia hartzeko eskumena duten organoetako kideak izendatzen dituen erakundeek edo lankidetza horietan UPV/EHU lehentasunezko erreferentzia zientifikoa eta teknologikoa den erakundeek osatzen dutenean. Horrek azaltzen du, hain zuzen ere, gaur egun EHU taldeaz hitz egin ahal izateko aukera. Unibertsitateak erakunde multzo horrekin duen harremanak ematen dio bide UPV/EHUri bere xedeak garatzeko, UPV/EHUko estatutuetako 4 a) eta b) artikuluetan ezarritakoaren arabera.\nHortaz, beharrezkotzat hartzen da UPV/EHUk egitura horietan zuzenean parte hartzen duela behar bezala ikusaraztea. Kanpora begira, UPV/EHUk erakunde horietan parte hartzen duela ikusgarri egin behar da modu egokian, UPV/EHUren partaidetzak lortutako emaitzen kalitatea areagotzen baitu.\nHori dela-eta, UPV/EHUko Nortasun Korporatiboaren Eskuliburua onartu zenetik bost urte baino gehiago igaro ondoren, beharrezkoa da hura zabaltzea, Unibertsitatearen ikusgarritasuna eta nortasuna ez galtzeko. Hortaz, eskuliburu horrek nortasun korporatiboa erabiltzeko arauak erregulatuko ditu, UPV/EHUko berariazko egiturentzat, UPV/EHUk parte hartzen duen edo UPV/EHUrekin lotutako beste egitura batzuentzat eta UPV/EHUko berariazko edo harekin lotutako langileentzat.\nHorregatik guztiagatik, eta Universidad del País Vasco/Euskal Herriko Unibertsitateko estatutuetako 3.3 artikuluan ezarritakoa kontuan hartuta, 2006ko ekainaren 15eko Nortasun Korporatiboaren Eskuliburua zabaltzea proposatu zaio Gobernu Kontseiluari, honako zehaztapen hauen arabera:\nUPV/EHUko antolakuntza-egituraren (UPV/EHUko Estatutuen V. tituluko 120. eta 152. arteko artikuluek Unibertsitatearen egitura zehazten dute) unitate guztiek unibertsitateko nortasun korporatiboa erabili beharko dute unibertsitateko jarduerari buruzko komunikazio orotan eta sortutako ezagutzaren hedapen guztietan; horrela, UPV/EHUren nortasun korporatiboaren ikusgarritasuna bermatuko da Eskuliburuan ezarritako moduan, egokiak diren beste batzuei kalterik egin gabe.\nBerariazko nortasun juridikoa duten beste erakunde batzuetan UPV/EHUren parte-hartzea zehazten duten lege-dokumentuak idaztean, unibertsitatearen izenaren eta haren nortasun korporatiboaren erabilera aurreikusi beharko da, eta hori UPV/EHUko Nortasun Korporatiboaren Eskuliburuan ezarritakoaren arabera erabili beharko da. Eskuliburua zabaltzeko testua indarrean jarri baino lehenago osatutako erakundeek aurreikuspen horietara egokitzeko beharrezkoak diren neurriak hartu beharko dituzte.\nAurretik esandakoari kalterik egin gabe, EHU Taldea osatu dezaketen erakundeek EHU taldearen markaren elementu grafikoak eta tipografikoak sartu beharko dituzte haien markan, UPV/EHUko Nortasun Korporatiboaren Eskuliburuan eta Akordio honetako eranskin moduan joango den dokumentuan, akordioaren zatia izango delarik. Nolanahi ere, eskumena duen errektoreordetzak oniritzia eman behako dio erakunde horiek onartzen duten behin betiko markari.\nUnibertsitateko estatutuetan jasotzen den moduan, UPV/EHUrekin lankidetzako, zerbitzuak eskaintzeko edo beste zerbaitetarako akordioak edo hitzarmenak egiten dituzten kanpoko erakundeek aldez aurretiko baimenarekin soilik erabili ahal izango dute Unibertsitatearen izena edo/eta haren nortasun korporatiboa; hitzarmenetan baldintzak erregulatuko dituen klausula bat sartuz emango da baimen hori, edo bestela, erabilera-baimenari buruzko kontratu espezifiko baten bidez.\nUPV/EHUko edo UPV/EHUri lotutako langileek garatutako ezagutza hedatzeko eta ustiatzeko ekintza guztietan eta ikerketen bidez lortutako emaitza guztietan (argitalpen zientifikoak, patenteak, prototipoak eta baliagarritasun-modeloak) beti agertu beharko du Euskal Herriko Unibertsitatearen erreferentziak. Zentzu horretan, UPV/EHUrekin lotutako langileen ekoizpen zientifiko guztietan unibertsitatearen afiliazioa honako hau da:\n1[Taldea (hala badagokio)], [Saila/Institutua/Unibertsitate-egitura (hala badagokio)], [Ikastegia (hala badagokio], [(Unibertsitatearen izena*) UPV/EHU (nahitaezkoa) ], [Posta-helbidea]\n*Proposatutako aukeren artetik bat hautatu:\nHortaz, unibertsitatearen izendapen bibliografikoan, beti idatziko da haren izen ofizialaren forma laburra (UPV/EHU) eta proposatutako aukeren artetik hautatuko izen osoa.\nUPV/EHUko Estatutuetako 3. artikuluaren lehenengo atalak adierazten du unibertsitatearen izen ofiziala UUniversidad del País Vasco /Euskal Herriko Unibertsitatea" dela, edo modu laburrean, UPV/EHU. Aurretik esandakoari kalterik egin gabe, ingelesezko sinadura erabil daiteke, "University of the Basque Country", hizkuntza ez-ofizialetan egindako argitalpenetarako. Hala ere, kasu guztietan, sinaduraren ondoren, UPV/EHU sigla idatziko da. Hots, "University of the Basque Country UPV/EHU".\n(Beste leiho bat zabalduko du)UPV/EHU izenaren eta haren nortasun korporatiboaren erabilera erregulatzeko akordioa (2011-12-22 Gobernu Kontseilua) (pdf ,214,83 Kb)


Nanoteknologia | ARGIA\nHornigaien mundu mailako krisiak txip erdieroaleen eskasiarekin jo du goia. Pandemiaren behin behineko ondorio bat dela diotenen aurrean, badira uste dutenak energiaren krisi globalak azaleratutako arazoa dela honakoa. Txipak dira egungo petrolioa, eta bere gailurra gainditu dugula dirudi: peak txip dei diezaiokeguna. Hala, gure faktoria eta etxeetan ere nozitzen hasi gara, bere mikroan, gailutxo hauen boterea.\nNanoteknologia kanaleko multimediak\nAzken hamarkada bitan, materia atomoz atomo eta molekulaz molekula manipulatzeko gaitasuna garatu dugu gizakiok. Hartara, gauzatu egin da 1950eko hamarkadan Richard Feynman fisikari ospetsuak irudikatutakoa, berak izen hori eman ez bazion ere: nanoteknologia. Aukera berrien... [+]\nNanoeskalaren eremua 0,1 eta 100 nanometro bitartekoa dela dio Jose Mari Pitarkek: “0,1ean atomoa dago; DNAren helize bikoitzaren diametroak 2,5 nanometro ditu, erribosomak 10, eta birusak 100 nanometrotik beherakoak izan ohi dira”. Zergatik 100? “Hortik... [+]\nFilmetan ikusi izan ditugu gauez ikusi ahal izateko betaurrekoak. Betaurreko horiek izpi infragorriak baliatzen dituzte beroa emititzen duten gorputzak ikusi ahal izateko. Baina funtzionatu ahal izateko tenperatura -193ºC-ra jaisten duen sistema baliatu behar dutenez, oso... [+]\nTeknologiak egungo kulturan duen zereginaz\nBatzuen artean ::Jakin 171\n2006-05-21 | Daniel Udalaitz\nTeknologi elektrokimikoen zentroa, 1997an sortu zen sektore elektrokimikoaren sektore industrialei zein administrazioari eta orokorrean gizarteari zerbitzua emateko. Energiaren, gainazalen tratamenduen eta material berrien alorretan dihardu. Miramongo Parke Teknologikoan... [+]


2021ean euskara presenteago edukiko duen disko berria kaleratzea aurreikusten du Qverno taldeak | IRRATIA\n2021 MAR. 28 - 19:03h\nEkimen bitxia burutu dute Qverno taldekoek 2021erako. Pandemian oholtza partekatu behar zuten lau talderekin hitz egin eta lau kanturen bertsioak egin dituzte ‘Isolated tracks’ izeneko EPa kaleratzeko. Alain Martinez taldeko abeslari eta gitarra-jotzailea MusikHaria saioan izan da guztia kontatzeko.\nMadrilen sortu bazen ere, Euskal Herrian du oinarria Qverno taldeak.\nMadrilen sortutako taldea den arren, jatorri euskalduna du Qverno taldeak. Gainera, abuztuan Madrildik itzuli eta Euskal Herrian bizi da egun Alain Martinez. Lehenengo diskoa demo batzuk egin eta Ekain Elortza berriztarrarekin elkartu ostean grabatu zuen. Aurretik Dinero taldean elkarrekin ibilitakoak dira biak ala biak. Hartara, hori zuzenekoetara eramateko Javier Seisdedos eta Fernando Moreira batu ziren proiektura, baina izatez diskoan ez dago ez bata eta ez bestea.\nQvernorekin sekulako intentzioa zuten Martinezek eta Elorzak, baina dena bertan behera geratu zen pandemia iristearekin batera. Hamar-hamabost kontzertu zituzten, eta haietako batzuetan oholtzan izango zituztenekin bertsio batzuk egin dituzte orain, bakoitzak bere etxetik eta ahal duen moduan grabatuta. Diskoan bezalaxe, Santi Garcia Ultramarinos estudiokoa izan dute bidelagun disko honetan ere. «Aurrera begira zuzeneko horiek berreskuratu nahi ditugu, jakina, baina berriz ere hori guztia lotzea oso zaila da. Saiatzen ari gara, baditugu itxitako kontzerturen batzuk, baina ezin dugu ezer aurreratu. Astero aldakor dago dena eta puzzlea osatu ezinik gabiltza», kontatu du Alain Martinezek MusikHaria saioan.\nTodd Rundgren, The Rolling Stones, Styx eta Devo taldeen kantuak aukeratu dituzte ‘Isolated tracks’ izeneko EPan bertsioak egiteko: «Queens of the Stone Age edota Nirvana bezalakoak aukeratzea, gure musikatik gertuago zegoen musika, alegia, ekidin nahi genuen eta ‘9martzianokeria’ hau egitea bururatu zitzaigun. Bide batez, 70. hamarkadako eraginak ditugula erakusteko gogoa ere bagenuen», azaldu du Martinezek.\nBertsioak egin dituzten talde guztiekin oso harreman ona dutela kontatu digu musikari gipuzkoarrak eta, horien artean, Euskal Herriko bi talde daude: Liher eta Ezpalak. Liherrekoekin Zaragozan eman behar zuten kontzertua eta Ezpalakekoekin, berriz, Hondarribiko Psylocibenean. «Liherreko Etxarri eta Lide Donostiako Dabadaban ezagutu nituen gure kontzertu baten ostean eta haien managerraren bidez erlazio gehiago egin dugu gerora, laguna baitut hura. Harreman horri esker, Zaragozakoa irten zen. Ezpalaken kasuan, ni joan nintzen haien kontzertua entzutera iaz Hondarribira, baina etxeratze agindua dela-eta bi kantu baino ezin izan nituen entzun», gogoratu du Qverno taldeko abeslari eta gitarra-jotzaileak.\n‘Vol 1.’ izeneko diskoa atera zuten 2019an eta energia gainezka duen disko horietakoa izan zen inondik ere, ‘Zaldi eroak’ kantuak erakusten duen moduan. Euskarazko kantu bakarra izan zen arren, aurrera begira gehiago etorriko direla aurreratu digu Martinezek: «Euskaraz idatzitako abesti gehiago bagenituen baina Madrilen akaso zentzurik ez genion ikusten. Bigarren diskorako ordea euskarazko abesti gehiago izango dira. Gustatzen zaigu gure identitatea erakutsi eta kanpora eramatea. Gainera, rockak euskaraz sonoritate hobea du gazteleraz baino eta geneukan beldur edo konplexu hori gainditu dugu. Esan beharra dago, aldi berean konturatu garela kanpoko jendeak geroz eta gehiago entzuten duela euskarazko musika», esan digu Martinezek.\nSareetan kontatzen dutenari adi egon beharko dugu datozen asteetan, gogo handiz baitadu Qverno taldekoak kontzertuak iragartzeko. Eta, gauzak ondo bidean direla, urtea bukatzerako disko berria ere kalean izango dute Alain Martinez, Ekain Elortza eta enparauek.


Estatuko Polizia Nazionalaren Komisarian, Atzerritarrentzako Negoziatuan, eskatu behar da.\nAtzerritartasuneko Erregimen Orokorreko baimen guztietarako, orokorrean, aldez aurretik bisa eduki behar da. Interesdunak bisa jatorrizko herrialdean dagoen espainiar misio diplomatikoan eskatu behar du. Bi baimen mota daude: Lan- eta Egoitza-baimenak eta Egoitza-baimenak. Atal honetan bigarrena azalduko dugu.


"Handia"k hunkitu eta lana emango duela zin egin du\n“Handia”k hunkitu eta lana emango duela zin egin du\nGaurkoa, Zinemaldiko emanaldirik esperoena izan da eta ez du hutsik egin. “Handia”k errealitatean oinarritutako istorio handi bat dauka barnean, eta etxeko filme bat da. Atzoko erraldoiaren istorioa jendearen gustokoa izan da aurkezpenean, eta jadanik, Donostiako Jaialdiko edizio honetako faboritoen artean dago. “Ez da erraldoiaren istorio soila” esan dute autoreek “bi anaiaren istorioa da”. Baita aldaketa […]\nGaurkoa, Zinemaldiko emanaldirik esperoena izan da eta ez du hutsik egin. “Handia”k errealitatean oinarritutako istorio handi bat dauka barnean, eta etxeko filme bat da. Atzoko erraldoiaren istorioa jendearen gustokoa izan da aurkezpenean, eta jadanik, Donostiako Jaialdiko edizio honetako faboritoen artean dago. “Ez da erraldoiaren istorio soila” esan dute autoreek “bi anaiaren istorioa da”. Baita aldaketa pertsonal baten istorioa ere, gizarte aldaketa handiak eta egokitzapen beharra (edo ez).\nJon Garañok, Aitor Arregirekin batera zuzendari eta gidoilariak, esan du, baserritik atera eta munduan zehar ibili zen Atzoko Mikel Jokin Elizegi erraldoiaren istorioa buruan sartu zitzaiola, umetan San Telmo bisitatu eta bereak ziren objektuak ikusi zituenetik. Orduztik, gordeta izan du istorio hori, eta gorabehera askoren ondoren, errealitate egin du. Kuriosoa da, emakumezkoena baino ez zen “Loreak” filmearen ondoren, “Handia” gizonei buruzkoa izatea. Aurrekoaren arrakastak honek 3 milioi eta erdiko aurrekontua izatea bideratu du.\nAktoreen lana oso ondo baloratu du prentsak. “Ez genekien, antzezten irakatsiko genion erraldoi bat nahi genuen, ala erraldoi bihurtuko genuen aktore bat. Azkenean, bigarren aukera hartu genuen, eta Eneko Sagardoy aurkikuntza bat izan da; fisiko berezia eta teknika handia dauka”.\nHorri dagokionez, Sagardoyk, erraldoiak, esan du, umeengan eta hauek hitz egiteko dituzten arazoetan inspiratu dela filmatzean, eta pertsonaiaren gizatasuna erakutsi nahi izan duela, “ez munstro bihurtu”. Mikel Elizegi pertsonaia erreala izan zen, eta bere aldaketa fisikoak ez ziren nabaritu 20 urte izan arte. “Bera inguratzen zuen gizarteari gertatu zitzaion gauza bera sufritu zuen berak ere”. Sagardoyren begirada sinesgarria izan zen “Handia”ko taldearentzat arrazoietako bat berau kontuan hartzeko.\nBeste aldean, bere anaiaren papera, Martin, Joseba Usabiagak antzeztua, zein gudatik bueltatzen den eta ematen ari diren gizarte aldaketei atxikitzen zaien. Eta beraiekin, aitaren irudia, Ramon Agirrek antzeztua. Hau izan zen castinga pasatu behar izan ez zuen bakarra, eta bere papera ere, oso garrantzitsua da. “Oso gogorra baserrian, baina oso apala jaunari zuzentzen zaionean”. “Handia”k hau guztia eta gehiago kontatzen du. Bere baserritik irten gabe, Lisboa, Paris eta Londresen zehar ibili den gizon baten istorioa. Zinemaldian, lehen pausuak eman dituen filme eder bat.


Eider Balzategi 2016-10-29 00:00\nErreka biziberritzea amets eta auzolana tresna dugulako... Urriaren 15ean, zapatu goizez eta eguraldi zoragarria lagun, laugarren aldiz aritu ginen gure erreka bazterrak garbitzen. Hamar talde eta tramotan banatu ginen 200dik gora lagun. Mekolaldetik hasi eta Olaraino.\nGoizean goiz elkartu ginen. Batzuk Labegaraietan eta gainontzekoak Seminarioko patioan. Taldeak egin eta lanean hasi ginen, batzuk kamioiekin, beste batzuk piraguekin, eta gehienok erreka bazterrean sartu eta eskuetan traste zahar eta zikinkeriak jasotzen.\nLeku askotan, aurreko urteetan egindako lana asko igartzen zen, eta goiza lasai joan zen. Zikinkeria ugari atera genuen, baina goiz-pasa ederra ere izan zen!\nGogora ekarri nahi dugu urtero dioguna: dagoeneko erreka lagun mordo bat garela esan dezakegu, erreka biziberritzea amets dugu eta epe motz-ertainera ibai osasuntsu baten alde lanean jarraituko dugu. Alde batetik, gure esku dagoena eginez, eta, bestetik, erakunde publikoei zein herritar eta enpresei euren eginbeharrak bete ditzatela eskatuz. Garbitzen eta eragiten jarraitzeko bokazioa daukagu.\nLerro hauekin, eskerrak eman nahi dizkiegu zapatuko ekimenean lagundu ziguten honako erakunde hauei: DYAri, Beti Busti elkarteari, Debagoieneko Mankomunitateari, Hierros Naparrari, Bergarako Udalari eta Oilagorra eta Pertxa elkarteei.\nEta, nola ez, ekimenean zuzenean parte hartu zenuten lagun guztiei! Eskerrik asko! Eta datorren urtera arte!\nErreka Batzordearen izenean


EAEko baso inbentarioa 2005 - Estatistikak - Baso-inbentarioa - Nekazaritza, Arrantza eta Elikagai industria - Euskadi.eus\nIzakinak eta hazkundeak\nDendrometria eta Dasometria\nAurrekariak eta garapena\n2005eko EAEko Baso Inbentarioaren Aurrekariak eta Garapena\nEAEko Baso Inbentarioa aldizkako azterlan estatistikoa da, eta hura gauzatze aldera elkarlotutako zenbait fase burutu behar dira. Azterlanak baso-eremuei buruzko une jakin bateko informazioa eskaintzen du. Euskal Autonomia Erkidegoak (EAE) lau Baso Inbentario orokor ditu: 1972koa (IFN1ean txertatua), 1986koa (EAEn egindako lehena), 1996koa (IFN2an txertatua) eta 2005ekoa (IFN3an txertatua). Lehenengoa Estatuko Administrazio Zentralak gauzatu zuen, eta gainerakoak Euskal Administrazioak eta Estatuko Administrazio Zentralak batera. 2005-2008 Euskal Estatistika Plana osatzen duten EAEko Baso Inbentarioa 2005 estatistika ofizialetako bat da; haren arduraduna Nekazaritza, Arrantza eta Elikadura Sailaren Estatistika Organoa izan da, Araba, Bizkaia eta Gipuzkoako Foru Aldundien zein EUSTATen laguntzaz eta partaidetzaz. Egindako inbentario bakoitzak, emaitzetan loturarik duten arren, berezko ezaugarriak ditu, muga teknikoen nahiz une bakoitzean dauden eskakizun eta sentsibilitateen arabera. Baso Inbentarioa bereziki garrantzitsua da EAEn, ezen:\nBasogintzaren ikuspegitik, Euskal Autonomia Erkidegoa Estatuko gune aktiboenetakoa da, azalera-unitateko produktibitatea Europako handienetakoa duelarik. Horri gehitzen badiogu baso-azaleraren zati handi baten ustiapen-denbora laburra dela, basoen parametro estruktural nagusiak asko aldatzen dira denbora-tarte laburretan.\nEuskal Autonomia Erkidegoko baso-eremuan gizakiaren presentzia handia da. Euskal lurra, aski menditsua, biztanleriaren presiopean egon izan da betidanik. Gaur egun, lurraldearen gizatiartze-prozesuak aurrera jarraitzen du, eta hura funtzio anitzeko eremu izatea eskatzen da, alegia honakoak eskain ditzala: egurra eta haren deribatuak, ura, elikagaiak, enplegua, bazkak, erregaia, aisia, habitatak, karbono-biltegia, ingurumenaren babesa, paisaia eta abar.\nEuskal Herrian kontuan hartzekoa da mendien mende bizi den edo haietan lan egiten duen landako biztanleria-kopurua. Landa-ingurunean kokatuta dauden zerrategiak eta bestelako industri jarduerak mendietan lortutako egurraren beharra dute baliabide gisa, eta beraz lagungarria da basoen egoerari buruzko informazio-maila egokia edukitzea, lehengai-hornidurari begira plangintza-lanak errazteko.\nEra berean, baso-kudeaketa iraunkorreko PEFC egiaztapen-sistema eskualde mailan ezartze aldera, beharrezkoa da basoei buruzko informazio-sistemak izatea, egiaztapen-sistemaren adierazle ugarien jarraipena eta ebaluaketa egiteko; Baso Inbentarioa aipatu informazio-sistemaren osagai garrantzitsua da.\nBestalde, EAEn basoei buruzko informazio-sistema bat (EBIS) diseinatu eta ezartzeari ekin zaio, informazioaren teknologia berriak, eta bereziki Internet, baliatuz informazioa datu-base handi batean egituratzen eta zerrendatzen duena, hura erabiltzaileen eskura jarriz, derrigorrezko isilpekotasun-mugen barruan; sistema horretan Inbentarioak rol garrantzitsua du.\nEAEko inbentarioen aipamena\nLehen Inbentarioak (IFN1), Gipuzkoan 1971n eta Araban eta Bizkaian 1972an burutua, aurreneko aldiz hiru Lurralde Historikoetako mendien egoera orokorrari buruzko informazioa eskaintzen du, eskualde-mailako datuez; Inbentario hura Nekazaritza Ministerioko Mendien Zuzendaritza Nagusiak diseinatu eta gauzatu zuen.\nIFN1 egikaritzeko lagungarri izan ziren faktore nagusietakoak izan ziren basoko erauzte-sektoreei buruzko estatistikak urriak, zatikatuak eta nola-halakoak izatearen pertzepzioa, eta egoera ekonomikoaren hobekuntza, estatuko aurrekontuen hazkundea eta teknika berriak ekarri zituena, hala nola airetiko argazkiak, lehen ordenagailu elektronikoak eta orduan modernoak ziren aparailu dasometriko, kartografiko eta fotointerpretaziokoak.\nIFN taxutu zutenen asmoa zen, inplizituki, proiektuari jarraipena ematea eta lehenengo zikloa eta hurrengoak burutu ostean hura errepikatzea. Ziklo hori 10 urtekoa izatea erabaki zen, etorkizuneko inguruabarren arabera 5 urtera murrizteko aukeraz hazkunde azkarreko basoekiko eremuetarako. 1984. urtean, ziklo hori aise gainditua zegoen Estatuaren zati handi baterako, eta baita EAErako ere.\n1984an, orduko Eusko Jaurlaritzako Nekazaritza eta Arrantza Sailak, eskuragarri zeuden datuak zaharrak baitziren, EAEko lehen Baso Inbentario propioa izango zena egikaritzeko hastapeneko lanei ekitea erabaki zuen. EAE osorako 1/25.000 eskalako kartografia moldatu zen, basoko gaikako mapa gainjarri zen eta Nekazaritza, Arrantza eta Elikadura Ministerioarekin eragiketa estatistiko osoaren euskarri metodologikoa hitzartu zen; izan ere, ICONAren lantalde teknikoa, IFN1 burutu zuena, orduan IFN2ren diseinua lantzen hasia zegoen.\nEAEko lehen Baso Inbentarioa, 85-86koa, estatu-mailan IFN2 gauzatzeko test bezala baliagarria izan zen. IFN1en jarraikortasuna inbentarioaren oinarrizko ezaugarri bihurtu zen, baina, horrez gain, gizartean mendiari buruz sortzen ari ziren eskakizunak eta orduan Europako Erkidego Ekonomikoa zenetik heldu ziren estatistika-mailako eskaerak aintzat hartu ziren.\n85-86ko EAEko Baso Inbentarioan probatutako metodologiaz, Nekazaritza, Arrantza eta Elikadura Ministerioak 86-96 IFNa egin zuen, eta metodologia hura bera oinarri harturik, EAEn gaineratutako aldagaiekin batera, Nekazaritza eta Arrantza Sailak, Nekazaritza, Arrantza eta Elikadura Ministerioarekin lankidetzan, 1996ko EAEko Baso Inbentarioa, bigarrena, gauzatu zuen.\n10 urteko ziklo hori, Euskal Autonomia Erkidegoaren kasuan, luzeegia da hazkunde azkarreneko baso-espezieei begira, eta muga bat datu eguneratuagoak behar dituzten baso-kudeaketako estrategia jakin batzuk garatzeko orduan. Hori dela-eta, 2001. urtean BASONET sarea, Baso Inbentarioko lurzatien lagin adierazgarri batez osatua, sortu zen. Sare horren xedeak dira ziklo laburreko espezieen datuak eguneratzea eta Baso Inbentarioa datu gehigarriekin (lurzoruaren eta orbelaren, egur hilaren eta basoetako kalteen azterketa) osatzea.\nBaso-eremuari buruzko pertzepzioa bilakatu egin da azken urteotan, eskakizun sozial, ekonomiko, ekologiko eta kultural berriak barne hartuz, iraunkortasuna parametro nagusitzat harturik. Bilakaera horretan lagungarri izan dira, besteak beste, "Ingurumenari eta garapenari buruzko konferentzia" (1992), "Basoei buruzko gobernuarteko taldea", Basoen Babesari buruzko Ministerio Konferentziak (azkena Vienakoa, 2003an), "Basoei buruzko NBEren Asanblada orokorra"ren bilkura berezia, 1991, 1997 eta 2003ko basoei buruzko mundu-biltzarrak eta horien 1993, 1997, 2001 eta 2005eko baliokide espainiarrak nahiz 16/94 Legea, Euskal Autonomia Erkidegoko Natura Zaintzeari buruzkoa, legegintza eta kudeaketako arau ezberdinak eta basogintzarako eta dibertsitate biologikorako estrategia berriak.\nBaso-eremua, beraz, hainbat gairen hornitzaile gisa ikusten da, hala nola egurra eta haren deribatuak, ura, elikagaiak, enplegua, sendagaiak, bazkak, erregaiak, aisia, habitatak, karbono-biltegia, dibertsitate biologikoa, ingurumenaren babesa, paisaia eta abar. Inbentario honen helburu bat da PARAMETRO horietako askotarako balioak kalkulatzea. Funtzio edo baliagarritasun produktibo, babesgarri, ekologiko eta aisialdikoen parametro edo adierazleak jasotzen dituenez, EAEko baso-sistemen inbentario gisa defini daiteke.\n2005eko EAEko helburu eta ezaugarri nagusiak\nBaso Inbentario honen , Estatuaren gainerakoan bezala, honakoak dira, besteak beste:\nEAEko baso-ekosistemen egoera eta bilakaerari buruzko informazio estatistiko homogeneo eta egokia eskaintzea.\nEAEko baso-politikak eta naturaren zaintza-politikak koordinatzeko tresna gisa baliagarria izatea.\nInternet bidez sarbide errazeko datu-banku bat herritarren esku jartzea, haiek basoaren esparrua ezagut dezaten eta alor horretan parte hartu ahal dezaten.\nBasoari, biologiari eta ingurumenari buruzko informazio eta komunikazioko europar sarearen partaide izatea.\nBasoen bilakaera aztertu ahal izatea, birneurtutako lurzatiak eta hurrengo zikloan neurtuko direnak erkatzean.\nAzken Helburuak lortzeko gisa honakoak aipa daitezke, besteak beste:\nAzalera banatzea, hainbat aldagai aintzat hartuta: lurzoruaren erabilera, baso-formazio nagusiak, jabetza-erregimena, garaiera eta abar\nBaso landatuen egitura adinka aztertzea.\nBiomasa-izakinak estatistikoki kuantifikatzea, zuhaitz-kopurua, azalera basimetrikoa, bolumen zurgaia, beste bolumen batzuk, ekosistemen egitura eta abar neurtuz.\nBirsorkuntza, fauna eta flora bakanak, fisiografia, lurzorua, sasitzen presentzia eta abar nahiz horien arteko harremanak arrazionalki interpretatzeko adierazleak eskaintzea.\nBiotopoaren produktibitatea neurtzea.\nPaisaia, haren bilakaera eta urrakortasuna ezaugarritzeko datuak eskaintzea.\nInbentariatutako ekosistemen biodibertsitatea ikertzea.\nHigadura, sute, egoera fitosanitario eta abarrekin zerikusia duten parametroak ezagutzea.\nBasogintzaren ekonomia eta enplegua nahiz sektoreko bide-azpiegiturak eta ekipamenduak aztertzea.\nGarapen eta kudeaketa iraunkorraren neurketarako indizeak kalkulatzeko beharrezko diren datuak lortzea.\nInbentariatutako baso-sistemen etekin produktibo, aisialdiko, ekologiko, ingurumeneko eta paisaiakoak balioztatzea.\nZuhaitzetan eta sisteman hazkundeak, heriotza-tasa, mozketak eta aldaketak, hau da, bilakaera orokorra, kuantifikatzea.\nMendiek karbono-hobi eta karbono-dioxidoaren (CO2) erregulatzaile gisa duten garrantzia zehazteko beharrezko diren datuak eskaintzea.\nAurreko Inbentarioekiko berrikuntzak, berriz, honakoak dira, besteak beste:\nOrdenagailu eramangarrien bidez landa-datuak biltzea.\nLanda-tresna berrien erabilera: poltsiko-GPSak, hipsometro elektronikoak, kamera digitalak...\nIkertutako parametro-kopuru handiagoa, biodibertsitatean, egur hilean eta lurzoruetan atal berriak gehitu baitira.\nLurzati berberak banan-banan, aurreko datuak ondorengoekin, erkatzea.\nInbentariatutako zuhaitzen urteko batez besteko hazkundea kalkulatzea, horiek aldian-aldian berriz neurtuta.\nInformazio numeriko eta kartografikoa Internet bidez hedatzeko baliabideak (PCaxis, web kartografikoa) gehitzea.\nBasonet sareko datuak barne hartzea.\nAurreko Inbentarioetako Parametro batzuk ere mantendu dira, besteak beste honakoak:\nInbentario osoan, Lurralde Historikoa da informazioko oinarrizko lurralde-unitatea, emaitzak beste eskala batzuetan ere (eskualdea, herrialdea, arro hidrografikoa, udalerria eta abar) lortzen diren arren.\nInbentarioa jarraitua da, eta hamar urteko zikloak ditu, salbuespen batez: inbentarioen artean Basonet sareko lurzatiak sartu dira.\nGeografi informazioko sistemak (GIS) mantendu dira, asko hobetuta bada ere.\nMetodo estatistikoak dira nahi den informazioa lortzera bideratuko eragiketa ezberdinen oinarrizko tresna.\nLaburbilduz, EAEko Baso Inbentarioak baso-eremuaren egoera eta bilakaera ezagutzeko eta haren funtzionamendua ulertzeko informazio baliagarria eskainiko du; horrenbestez, informazio horrek aipatu eremuaren kudeaketa iraunkorrean jarduketa arrazionalak garatzea ahalbidetuko die bai Herri Administrazioei bai Eragile Pribatuei.\nDatuen prozesaketa eta analisia\nArgitalpena eta Egutegia\n2005eko EAEko Baso Inbentarioaren Aurrerakiak eta Garapena, dokumentu osoa.\nEAEko Baso Inbentarioa berariazko metodologien arabera garatzen da. Metodologia horiek azterlan estatistiko ofizialaren proiektu teknikoan deskribatzen dira, eta azterlanaren fase ezberdinak modu bateratuan gauzatzeko eta erabiltzaileek emaitzak behar bezala interpretatzeko gida moduan jokatzen dute.\n2005eko EAEko Baso Inbentarioa egiteko diseinatutako metodoak honako hiru bloke hauetan taldeka daitezke:\nBaso-kartografia eta azaleren kalkulua\nEAEko Baso Mapa pantaila gaineko fotointerpretazioz egin da, koloretako ortoargazkietan oinarrituta. Aipatu koloretako ortoargazkia SIGPAC proiektuan (Nekazaritzako Lurzatiak Geografikoki Identifikatzeko Sistema) sortutakoa da; pixelaren gutxieneko tamaina 25 cm-koa da. Informazio gehiago\nZuhaitzez estalitako baso-azaleran kokatuta dauden kilometro koadroko UTM sareko lurzatiak (3.736) tokian bertan lagindu dira, baso-espezie ezberdinen izakin zurgaiak lortzeko beharrezko den informazio guztia nahiz espezieen ekologiarekin eta biodibertsitatearekin zerikusia duten bestelako adierazleak biltzeko xedeaz. Informazio gehiago\nBerariazko metodoak garatu dira hainbat motako datuak sortzeko -oin handiago eta txikiagoen kokapena, azalera basimetrikoak, izakin zurgaiak, masen dentsitatea geruzaka, radiata pinuaren dentsitatea adinka eta abar-, biodibertsitate-adierazleak sortzeko eta basoak ekonomikoki balioesteko.\n- Izakinak eta hazkundei buruzko informazio gehiago\n- Parametro dendrometriko eta dasometrikoei buruzko informazio gehiago\n- Balioespen ekonomikoari buruzko informazio gehiago\n- Biodibertsitateko adierazlei buruzko informazio gehiago\nEuskal Basoaren kopurua\nEgoera analisia eta lurzoruaren erabilera eta baso espezieen eboluzioa (Gaztelaniaz)\nEgungo egoera (Gaztelaniaz)\nArro hidrologikoz analisia (Gaztelaniaz)\nNatura 2000 Sarearen analisia (Gaztelaniaz)\nAzaleren konparaketa (Gaztelaniaz)\nZurgai izakinak eta datu dasometrikoak\nAzken aldaketako data:&nbsp2017/06/13\nLanda-lurzati bakoitza geruza bati esleitzen zaio, baso-maparen informazioari jarraiki. Geruzak baso-espeziearen, zuhaiztiaren dentsitatearen eta masa-egoeraren edo adin-mailaren arabera xedatzen dira. Geruzak mugatzean, hura osatzen duten teseletan homogeneotasuna lortu nahi da inbentarioan aintzat hartu beharreko aldagai nagusiari dagokionez: egur-bolumena. Geruzak gutxieneko azalera dutela finkatzen dira, landa-lurzatiek behar adinako presentzia izatea bermatzeko eta horrela laginketa-akatsak handiegiak izatea ekiditeko; gutxieneko azalera hori lortu nahian, zenbaitetan geruza batean espezie ezberdinetako teselak biltzen dira.\nAraban 18 geruza xedatu dira, Bizkaian 12 eta Gipuzkoan 14.\nLurzati bakoitzaren dentsitatea –hektareako oin-kopuruan– lagindutako oin bakoitzari dagokion dentsitatea batuz lortzen da. Lurzati bakoitzaren azalera basimetrikoa hektareako (m2/biz), berriz, lagindutako zuhaitz bakoitzari dagokion ebakidura arrunta batuz lortzen da, kontuan izanez zuhaitz bakoitzak, haren diametroaren arabera, hektareako oin-kopuru jakin bat ordezkatzen duela.\nLanda-lurzati ezberdinetan lagindutako zuhaitz bakoitzari kubikazio-ekuazioak aplikatzen zaizkio zuhaitz bakoitzaren eta, hedaduraz, lurzati bakoitzaren bolumena eta urteko hazkundea lortzeko (m3/biz-tan), zuhaitz bakoitzaren bolumena aurrez aipatu dentsitate-faktoreaz biderkatuz.\nDatuak Lurralde Historikoaren mailara aldatzeko, geruza bereko lurzati guztiak hartu eta horiekin parametro guztien batez besteko balioak hektareako kalkulatzen dira; balio horiek parametro dasometrikoak moldatzen dituzte. Batez besteko balio horiek geruzaren azaleraz biderkatuta, geruzaren balio absolutuak lortzen dira. Geruza guztien balio absolutuak gehituta, oin-kopuruen, bolumenen eta hazkundeen datuak, Lurralde Historikoan espezieen arabera banakatuak, lortzen ditugu; izakinen atalean ageri diren taulak dira.\n2005eko Baso Inbentarioaren izakinen datu-bankua\nDistribución de Pies Mayores por Territorios Históricos, Especies y Clases Diamétricas\nDistribución de Áreas Basimétricas (m2) por Territorios Históricos, Especies y Clases Diamétricas\nDistribución de Existencias Maderables por Territorios Históricos, Especies y Clases Diamétricas\nVolumen con Corteza (m3)\nVolumen sin Corteza (m3)\nVolumen de Leñas (m3)\nCrecimientos anuales (m3)\nDistribución de Pies Menores por Ambitos Administrativos y Especies\nAzken aldaketako data:&nbsp2009/05/28\nZutikako zuhaitz baten kubikazioa, hau da, gordetzen duen egurraren kalkulua, zenbait faktoreren mendeko eragiketa estatistikoa da, hala nola zuhaitz horren espeziea, tamaina eta forma. Mendi, eskualde edo herrialde batean hartako garatutako tarifak, taulak edo ekuazioak lortzeko modu praktikoa zuhaitz tipoen lagin adierazgarri bat edukitzea da -zuhaitz horiek hautatu, eraitsi eta kubikatu egiten dira-, zuhaitzen bolumenak kalkulatzeko eta aipatu kubikazio-ekuazioak taxutzeko. Ekuazio horiek erregresioko metodo estatistikoen bidez eraikitzen dira, espezie, forma eta Lurralde Historiko bakoitzari zein forma matematiko egokitzen zaion hobekien analizatuz, mendeko aldagaia (bolumena) aldagai askeen (diametroa eta altuera) arabera kalkulatze aldera.\nInbentario honen berezko zuhaitz tiporik ez izatean, 1996ko Baso Inbentarioko kubikazio-ekuazio berak erabili dira. Ekuazio berri bakarrak radiata pinurako sortu dira -EAEko izakin zurgaien %48 hartzen du, eta bere zutikako izakinak heldutasun- eta kapitalizazio-prozesu bizkorra jasaten ari dira-, IKT, S.A.k 1990 eta 2001 bitarte kubikatutako 732 zuhaitz tipoen arabera garatuak.\nKubikazio-ekuazioak, beraz, zutikako zuhaitz bat kubikatzeko tresna bat dira, hura eraitsi gabe erraz neurtzekoak diren magnitudeak baliatuz, hala nola haren diametro arrunta (hau da, bularraren parean edo 1,3 m) eta guztizko altuera. EAEko Baso Inbentarioaren kalkulu-faserako eskuragarri daude Lurralde Historiko bakoitzerako kubikazio- eta hazkunde-ekuazio berrienak.\nIzakin zurgaiak edo zutikako bolumenak kalkulatzeko, landa-lanean bildutako oinarrizko datuez (espeziea, kubikazio-forma, diametro arrunta eta guztizko altuera) aldagai horiek lortzea ahalbidetzen duten ekuazioak erabili dira. Ekuazio horiekin honako magnitude hauek lor daitezke:\n" Bolumena azalaz (BA): ardatz nagusiaren bolumen zurgaia, oinaldetik 7,5 cm-ko gutxieneko diametroraino, adarrak kontuan izan gabe.\n" Bolumena azalik gabe (BAG): ardatz nagusiaren bolumen zurgaia, baina azalaren zatia kenduta.\n" Abarren bolumena (AB): adarrek emandako bolumena 7,5 cm-ko gutxieneko diametroraino.\nBolumena Azalaz magnitudearen Urteko Hazkundeari (BAUH) dagokionez, 1996 eta 2005 bitarte birneurtutako milaka zuhaitz daudenez, espezie eta Lurralde Historiko bakoitzerako hazkunde-ekuazio propioak lortu dira, 9 urte horietan zuhaitz bakoitzak bolumenean izandako aldearen arabera.\nEspezie, forma eta Lurralde Historikoaren arabera lortutako ekuazio horiek guztiak Dendrometria: Ekuazioak eta Parametroak menuan ageri dira.\nBizkaian 63 baso-espezieren kubikazio-ekuazioak lortu dira, eta Araba eta Gipuzkoan 66 espezierenak.\nEkuazioak jarraian adierazten den bezala baliatzen dira. Taulan espeziea, kubikazio-forma eta kalkulatu nahi den parametroa bilatzen dira.\nAdibidez, radiata pinua bada, 1 kubikazio-formakoa, eta Araban Bolumena Azalaz (BA) kalkulatu nahi bada, taulak honako informazio hau ematen du:\nBaliatu beharreko ekuazio-eredu edo -mota 11 zenbakiaz seinalatutakoa dela adierazten du, hau da:\n(11) VCC = p (D.n.)q (H.t.)r\nEkuazioan p, q eta r letrak taulak eman dituenez ordezkatzen badira, ekuazioa honela adieraziko da:\nVCC = 0,0006785 (D.n.)1,86004 (H.t.)1,01378\nNon, txostenaren bukaeran dagoen nomenklaturan azaltzen den bezala:\nD.n. diametro arrunta da milimetrotan (mm)\nH.t. guztizko altuera da metrotan (m)\nEta lortzen da\nVCC = bolumen zurgaia azalaz dezimetro kubikotan\n1. Zuhaitz fusiformeak ia ardatz osoan, 6 m-tik gorako enbor zurgai, garbi eta zuzenez, gezia haren luzeraren %1 baino txikiagoa, zain ez okerra eta diametro arrunta 20 cm-tik gorakoa.\n2. Lau baldintza hauek betetzen dituzten zuhaitzak: fusiformeak izatea, 4 metro edo gehiagoko enbor zurgaiak izatea, goiko aldetik adarkatzea eta 1 formakoa ez izatea.\n3. Zuhaitz fusiforme txikiak, non 75 mm-ko ardatz-diametroa 4 m-ko altueratik behera baitago.\n4. Enbor nagusia 4 m-ko altuera baino lehen adarkatzen den zuhaitza.\n5. Enbor nagusia bihurria, hondatua edo oso adartsua duten zuhaitzak, horregatik 1, 2 edo 3 formetan sailka ezin daitezkeenak.\n6. Bururik gabeko edo lepatutako zuhaitzak, enborraren goiko aldea eta adarrak enborrerako lotunetik gertu moztu zaizkienak.\nEkuazioak eta Parametroak\nAldagarriak, parametroak eta kubikazio koefizienteak\nEredua / Kubikazio ekuazioak\nVCC = a + b (D.n.)² H.t.\nVCC = volumen maderable con corteza en dm3\nVSC = a + b VCC + c VCC²\nVSC = volumen maderable sin corteza en dm3\nIAVC = a + b VCC + c VCC²\nIAVC = incremento anual de volumen con corteza en dm3\nVLE = a + b VCC + c VCC²\nVLE = volumen de leñas gruesas en dm3\nVCC = p (D.n.)q (H.t.)r\nD.n. = diámetro normal en milímetros (mm)\nVLE = p (D.n.)q\nD.n.m = media aritmética del D.n. (mm)\nIAVC = a + b (D.n. - D.n.m.)\nC.D. = clase diamétrica (cm)\nIAVC = p (D.n.)q\nC.D.m = media aritmética de la C.D. (cm)\nIAVC = a + b D.n.²\nH.t. = altura total en metros (m)\nIAVC = a + b D.n. + c D.n.²\nF.c. = Forma de cubicación (ver Anexos a Resumen)\nIAVC = a + b D.n. + c D.n.² + d D.n.³\nIAVC = a + b D.n. + d D.n.³\nIAVC = c D.n.² + d D.n.³\nIAVC = p (D.n.)q (H.t.)r\nKubikazio ekuazioen metodologia ikusi\nAltura total media por especies, formas de cubicación y clases diamétricas\nAraba (PDF, 48 KB)\nBizkaia (PDF, 54 KB)\nGipuzkoa (PDF, 48 KB)\nEAE (PDF, 63 KB)\nVolumen maderable con corteza del pie medio por especies, formas de cubicación y clases diamétricas\nAraba (PDF, 44 KB)\nBizkaia (PDF, 55 KB)\nGipuzkoa (PDF, 49 KB)\nEAE (PDF, 64 KB)\nMasa dentsitatea, geruzaka\nIntsinis pinurako masa-dentsitatea, adinka\nAraba (PDF, 310 KB)\nBizkaia (PDF, 222 KB)\nGipuzkoa (PDF, 132 KB)\nEuskadiko Autonomi Erkidegoa (PDF, 253 KB)\nGutxienez oin nagusi bat (d>7,5 cm) duten lurzatiak bakarrik zenbatu dira, eta beraz Mozketa eta Basotze egoeratan lurzati asko ez dira ageri.\nAdin-mota bakoitzari dagokion azalera gutxi gorabehera atera daiteke lurzati-kopurua 100 ha-z biderkatuta.\nKoadro honek "espezie nagusia radiata pinua" gisa sailkatutako lurzatiei buruzkoa da; radiata pinudietan kokatutako lurzatiak dira.\nKoadro hau abiapuntu harturik lortzen diren Izakinen eta Hazkundeen guztizko kopuruak radiata pinuaren guztizkoen oso antzekoak dira, baina ez berdinak, pinudietatik kanpo lekututako pinuak ere badirelako eta pinudietan inbentariatutako zuhaitz guztiak pinuak ez direlako.\nArea Basimetikoa (m2/ha)\nErtaineko diametroa (cm)\nBolumena VCC (CM)\nHaziera IAVC (m3/ha/urte)\n6tik 10 urtera\n11tik 15 urtera\n16tik 20 urtera\n21tik 25 urtera\n26tik 30 urtera\n31tik 35 urtera\n36tik 40 urtera\n41tik 45 urtera\n> = 46urte\n> = 46 urte\nEuskal Autonomia Erkidegoko 2004-2005 Baso Mapa IFN3ren arau kartografikoetan oinarritu da, eta aipatu bi lan horietan aldaketak egon izan dira denboran zehar. Baso-mapak gero eta konplexuagoak dira eta gero eta alor gehiago barne hartzen dituzte. Bilakaera horiek direla-eta, azaleren datuak aurreko Inbentarioetako mapekoekin alderatzean tentu handiz jokatu behar da.\nEuskal Autonomia Erkidegoko 2004-2005 Baso Mapa 1/10.000 eskalarekin parekagarria den eskala batez landu da, eta aurreko Mapan (1996), berriz, 1/25.000 eskala erabili zen.\nUnitate administratibo jakin batzuetako (udalerria, eskualde, lurraldea) azaleretan aldaketak eman bide dira horietan ere aldaketa administratiboak egon direlako edo iturri kartografiko zein lan-eskala ezberdinak erabili direlako. Horren ondorioz, gerta liteke 2005ean udalerri, eskualde edo Lurralde baten guztizko azalera geografikoa 1996an ageri denarekin bat ez etortzea.\n1996ko lurzoru-erabileretan aldaketak egin dira 2005eko mapan, mota berriak sartu eta beste batzuk bereizi direlako. 1996 eta 2005eko mapen arteko alderaketak errazte aldera, aldaketak jarraian doan taulan jaso dira:\nLurzoru-erabilera 1996 Tipo Estrukturalak 2005\nUra 17 Hezegunea\nHiritarra 16 Artifiziala\n21 Autobideak eta autobiak\n29 Hiri inguruko parkea\n23 Meatzaritza, hondakindegiak eta zabortegiak\nHarkaiztiak eta padurak 10 Gainazaleko landaretzarik gabeko mendia\n36ko zati bat. Harkaiztiak bazkaz\n24 Larrea hesiez\nBelardiak 9 Belazea\n35eko zati bat. Belardia-sasitza\nSasitzak 8 Sasitza\n4 Basoaren osagarriak\n22 Eroapeneko azpiegiturak\nBaso zuhaitzeztatu trinkoa 1 Basoa\n2 Baso landatua\n11 Menditik kanpoko zuhaitzak (Erriberak)\n37 Erriberak baso-eremuan\nBaso zuhaitzeztatu sarea "Baso zuhaitzeztatu trinkoa"n txertatua\nLan intentsiboak 15 Nekazaritzakoa eta larre artifizialak\n1996an, zuhaitzez estalitako baso-azalera trinko eta sarearen artean bereizten zen. 2005ean, aldiz, honako Tipo hauetan bereizten da: 1-BASOA, 2-BASO LANDATUA, 11-MENDITIK KANPOKO ZUHAITZAK (ERRIBERAK) eta 37-ERRIBERAK BASO EREMUAN.\nAzkenik, espezieen atalean, IFN3ren zenbakikuntza-arauei jarraitu zaie. Horrenbestez, bi zifrako zenbakikuntzatik (1etik 99ra) hirukora pasa da zuhaitz-espezieen kasuan eta laukora zuhaixka-erakoen edo erabilera mistoen kasuan. Beraz, espezieak 100dik azpiko kode bat badu, posible da 1996 eta 2005 bitartean mantendu izana (adibidez, 71-Pagoa). Haren kodea 100dik gorakoa bada, baliteke kodeketan espezie berria izatea edo espeziea generoaren mailatik (1996) espezie jakin baten mailara (2005) banakatu izana. Hori da, adibidez, 35-Larix spp. espeziearen kasua, baso-mapa berrian (2005) honakoetan banakatzen dena: 35-Larix spp., 235-Larix decidua, 335-Larix leptolepis eta 435-Larix x eurolepis.\nSalbuespen horiek guztiak aintzat hartuta, 2005eko Baso Inbentarioaren ezaugarri garrantzitsu batzuk nabarmen litezke 1996ko aurrekoarekin alderatuz, izakin zurgaien kopuruei dagokienez:\nZuhaitzez estalitako baso-azalera 390.000 ha-tik 396.700 ha ingurura hazi da.\nKoniferoen azalerak behera egin du, 206.400 ha-tik 195.500 ha ingurura. Hostozabalen azalerak, bestalde, gora egin du, 183.600 ha-tik 201.150 ha ingurura. Baso Mapa egiten denetik lehen aldiz, eta 1972az geroztik lau aldiz egin da, hostozabalen azalera koniferoena baino handiagoa da.\nRadiata pinua da oraindik ere hedadura handienekoa, baina behera egin du, 1996ko 150.000 ha-tik 2005eko 137.500 ha ingurura. Nolanahi ere, beherakada hori neurri batean erlatiboa da; izan ere, mozketa-azalera kontuan hartzen ez bada, hau da, egiaz radiata pinuaz landatutako azalera bakarrik zenbatzen bada, egonkor mantendu da 131.000 ha ingurutan.\nRadiata pinuaren mozketa-azalera jaitsi egin da, 1996ko 18.150 ha-tik 2005eko 6.600 ha ingurura. Horren esplikazio gisa, basogintzako jarduerak azken mozketan jasandako beherakada eta mozketa eta landaketaren artean denbora-tarte murritzagoa uzteko gaur egungo joera aipatu behar dira.\nTantai-basoen egoeran diren radiata pinudi helduen azaleran beherakada bortitza eman da: 1996ko 81.500 ha-tik 2005eko 63.700 ha ingurura jaitsi da. Beherakada hori haga-basoen gorakadak arindu du hein batean, 1996ko 13.500 ha-tik 2005eko 30.500 ha ingurura.\nAldi berean, baso misto atlantikoa -azken mozketa baten ondoren edo nekazaritzako jarduerari utzi ostean sortu ohi den geruza eta haziko hostozabalen espezie ezberdinen askotariko nahastura- hazi egin da, 1996ko 23.900 ha-tik 2005eko 35.650 ha ingurura.\nPagoa da oraindik ere, radiata pinuaren atzetik, azalerari begira bigarren espezie garrantzitsuena, 1996 eta 2005 bitarte 55.000 ha ingurutan mantendu delarik.\n2005eko Baso Inbentarioaren ezaugarri garrantzitsu batzuk nabarmen litezke 1996ko aurrekoarekin alderatuz, izakin zurgaien kopuruei dagokienez:\nMendian izakinak dezente hazi dira, Basonet sareko datuek jada aditzera eman zuten moduan. 9 urtetan bakarrik, izakin zurgaiak 41,6 milioi m3-tik 54,8 milioira hazi dira.\nHaien azalerak behera egin duen bezala, koniferoen izakinen garrantzi erlatiboak ere behera egin du EAEko izakin zurgaien guztizkoan: %67tik %63ra jaitsi da.\nKoniferoen izakinak %24 hazi dira, eta hostozabalenenak %47.\nAzaleran behera egin duen arren, radiata pinua da oraindik ere izakin handienak dituena (26,3 milioi m3), eta haren garrantzi erlatiboa EAEko izakin zurgaien guztizkoan %40tik %48ra pasa da. Horren esplikazio gisa, basogintzako jarduerak azken mozketan jasandako beherakada eta pinudi gazteko azalera handi bat inbentarioan sartu izana aipatu behar dira.\nPagoak, azalera mantendu badu ere, zutikako bolumena nabarmen areagotu du, 6 milioi m3-tik 8,3 milioira pasa baita.\nIzakinak 2005 (m3)\nIzakinak 1996 (m3)\n2005 EAEko baso-gunearen balioztatze ekonomikoa (pdf 5,63 Mb)\n2005 Arabako baso-gunearen balioztatze ekonomikoa (pdf 1,58 Mb)\n2005 Bizkaiako baso-gunearen balioztatze ekonomikoa (pdf 2,51 Mb)\n2005 Gipuzkoako baso-gunearen balioztatze ekonomikoa (pdf 1,66 Mb)\nArabako Lurralde Historikoaren Biodibertsitatea\nBizkaiko Lurralde Historikoaren Biodibertsitatea\nGipuzkoako Lurralde Historikoaren Biodibertsitatea\nEAEko Baso Mapa 2021


Innobideak – BicAraba\nETEen berrikuntza, pertsonen parte-hartzea eta kudeaketaren hobekuntza bultzatzeko laguntza.\n50.000 eurora arte\nJarduera ekonomikoko zentro bat edukitzea Euskal Autonomia Erkidegoan\nInnobideak Programa sortu zen, premia ikusi zelako euskal enpresen, batik bat ETEen, lehiakortasuna hobetzeko. Helburu hori lortu nahian, berrikuntza, pertsonen parte-hartzea eta kudeaketaren hobekuntza bultzatuko dira, egungo egoerak dakartzan erronkei aurre egiteko eta oinarri sendo batzuk ezartzeko, euskal enpresak lehiakorrak izan daitezen globalizazioaren barruan. INNOBIDEAK programaren helburua da babesa ematea hiru ildo hauen bitartez gauzatzen diren ekintzei\nINNOBIDEAK-Lehiabide (berrikuntzako proiektuak, tamaina handitzeko proiektuak, eta trakzio enpresen eta beren hornitzaileen artean lankidetzak garatzeko proiektuak)\nINNOBIDEAK- Pertsonak (langileen enpresako parte hartzea bultzatzeko eta pertsonen kudeaketako eredu berrietarantz aurrera egiteko proiektuak)\nINNOBIDEAK-Kudeabide (enpresen kudeaketa hobetzeko proiektuak).\na) Jarduera ekonomikoko zentro bat edukitzea Euskal Autonomia Erkidegoan\nBakarkako proiektuak: Gastu hautagarrien % 50. Muga: 50.000 euro proiektuko.\nLankidetzako proiektuak: Gastu hautagarrien % 60. Mugak: – 35.000 euro enpresako. – 100.000 euro proiektuko.\nInnobideak Lehiabide ildoan:\nItxita (Irekita 2021ko irailaren 23ra arte)